Amanat Calon Perdana Menteri buat Pengundi Esok

Pagoh – Pengerusi Perikatan Nasional (PN), Tan Sri Muhyiddin Yassin, menyifatkan sambutan serta sokongan orang ramai terhadap kempen gabungan parti itu di seluruh negara pada Pilihan Raya Umum ke-15 (PRU-15), sebagai luar biasa.

Beliau menyifatkan hal tersebut juga seolah-olah membayangkan ada gelombang besar daripada rakyat yang mahu memberikan mandat kepada Perikatan Nasional (PN) untuk membentuk kerajaan pada pilihan raya kali ini.

“Setiap kawasan yang saya lawati serta tinjau secara dekat, saya mendapati sokongan pengundi di hampir semua negeri yang saya lawati adalah luar biasa dan ini adalah satu petanda bahawa PN akan menang pada PRU-15,” ujar beliau dalam sebuah ceramah di sini.

Tinjauan wartawan kami pada malam ini mendapati tawaran Perikatan Nasional (PN) untuk PRU-15 berteraskan Prihatin, Bersih dan Stabil yang akan menjadi wadah dalam membawa harapan rakyat dan negara ke arah Malaysia yang lebih gemilang.

Tawaran PN ini disifatkan oleh Tan Sri Muhyiddin Yassin sebagai amat realistik kerana disifatkan tidak sekadar janji-janji pilihan raya, tetapi mampu dilaksanakan oleh Perikatan Nasional sekiranya diberi mandat untuk membentuk kerajaan pada 19 November (esok).

Menurut Tan Sri Muhyiddin Yassin, mesej teras 234 tawaran PN di bawah 12 tunjang dan 30 pendekatan PN adalah jelas, iaitu untuk mempertahankan keluhuran Perlembagaan, menjunjung Islam sebagai agama Persekutuan dan melindungi hak semua kaum, demi manfaat rakyat dan negara keseluruhannya. Antara tawaran utama adalah menyediakan Tabung Khas Galakan Pelaburan RM5 bilion ke arah menjadikan Malaysia paksi industri di Asia Tenggara, Dana Khas Pelancongan RM1 bilion dan sejuta pekerjaan berpendapatan tinggi untuk merancakkan ekonomi.

“Perikatan Nasional akan berpegang teguh pada amanah untuk mengotakan setiap tawaran yang dikemukakan kerana kita cukup sedar bahawa tawaran kita adalah manifestasi kehendak dan impian rakyat, ujar beliau lagi.

Pada masa yang sama, tinjauan wartawan kami di Bera pula mendapati Perdana Menteri, Dato’ Sri Ismail Sabri Yaakob menyenaraikan empat iltizam beliau untuk Malaysia sekiranya diberikan peluang untuk meneruskan pentadbirannya selepas Pilihan Raya Umum ke-15 (PRU-15).

Beliau berkata, iltizam pertama adalah untuk menyatupadukan rakyat demi kesejahteraan dan kebajikan Keluarga Malaysia, manakala kedua, menyuburkan kemakmuran ekonomi serta pembangunan negara. Yang ketiga, menurut beliau adalah untuk memelihara kesucian agama Islam tanpa meminggirkan agama lain selaras dengan Perlembagaan Persekutuan serta keempat, memperkasakan integriti tadbir urus negara.

“Inilah iltizam saya untuk Malaysia, demi kestabilan dan kemakmuran masa depan tanah air kita. Saya, Ismail Sabri Yaakob dengan rendah diri, memohon kepada semua pengundi untuk memberikan kepercayaan kepada saya dan Barisan Nasional (BN) untuk menerajui negara bagi penggal akan datang, jelas beliau pada hari terakhir kempen. “Semoga Allah SWT terus merahmati serta memelihara negara dan Keluarga Malaysia. Undilah Barisan Nasional. Terima kasih Keluarga Malaysia!“ akhiri beliau dalam kenyataan Amanat PRU-15 pada hari ini.

Sementara itu, Datuk Seri Anwar Ibrahim yang berpindah kerusi Parlimen dari Port Dickson ke Tambun pada PRU-15 kali ini terus memfokuskan usaha beliau terhadap pelibatan golongan muda dalam memilih kerajaan. “Anak muda tidak alpa akan tanggungjawab mereka kerana kita faham sikap elit politik sejak beberapa tahun kebelakangan ini mengecewakan mereka tatkala jawatan diagih tetapi kepentingan rakyat diketepikan. Saya yakin anak muda pada hari ini jauh lebih matang dan berfikiran kritis untuk menilai sikap kepimpinan setiap parti politik dan Insya-Allah mereka pastinya akan memilih Harapan. Ayuh anak muda bangkit bersama Harapan!“ jelas beliau dalam sebuah ceramah mega pada malam terakhir kempen. Beliau berharap agar kawasan Tambun dapat dikenali di mata dunia sekali gus dapat memasuki peta dunia. Dalam amanat beliau pada malam terakhir kempen, Pengerusi Pakatan Harapan itu turut menyentuh soal tadbir urus negara yang baik dan berkesan demi mengelakkan ketirisan.

Siapa yang bakal mendapat mandat daripada rakyat, sekali gus membentuk kerajaan baharu, segala-galanya akan terjawab esok.


SPR: Sebanyak 31 Peratus Pengundi Keluar Mengundi Setakat Pukul 11.00 Pagi

Untuk mendapatkan maklumat terkini, ikuti kami melalui Telegram

Hari mengundi bersempena dengan Pilihan Raya Umum ke-15 yang ditetapkan pada hari ini, 19 November 2022 menyaksikan 31 peratus pengundi telah keluar mengundi sehingga pukul 11.00 pagi ini. Peratusan tersebut dikeluarkan oleh Suruhanjaya Pilihan Raya (SPR) melalui laman web rasminya.

Menurut Daftar Pemilih yang dikemas kini SPR hingga 9 Oktober 2022, sebanyak 21 173 638 orang pemilih yang layak mengundi pada PRU-15. Mereka terdiri daripada 20 905 366 pengundi biasa, 146 737 anggota tentera serta pasangan, 118 794 anggota polis serta pasangan Polis Pasukan Gerakan Am (PGA), dan 2741 orang Pengundi Tidak Hadir Luar Negara.


Pengundian di Kawasan Parlimen Batu Berjalan dengan Lancar

Kuala Lumpur – Perjalanan Pilihan Raya Umum Ke-15 di Kawasan Parlimen Batu (P.115 Batu) pada pagi ini berjalan dengan lancar. Berdasarkan tinjauan yang dibuat di beberapa lokasi di Parlimen Batu, pengundi di kawasan ini beratur untuk mengundi pada awal pagi bagi memastikan proses pengundian dapat diselesaikan dengan segera dan mengelakkan pengundian dibuat pada saat-saat akhir.

Parlimen Batu merupakan antara parlimen yang mempertaruhkan calon yang paling banyak, iaitu sebanyak 10 orang dengan calon dan kerusi masing-masing seperti yang berikut:

Biarpun kawasan Parlimen Batu mempertaruhkan banyak calon, proses pengundian di kawasan ini berjalan dengan aman dan lancar. Pengundi yang ingin dikenali sebagai Habsah, 65 tahun menyatakan bahawa beliau antara pengundi yang terawal hadir ke pusat mengundi dengan ditemani oleh suami daripada golongan orang kurang upaya yang turut sama mengundi. Menurut beliau, Suruhanjaya Pilihan Raya Malaysia dan petugas yang bertugas seperti Polis Diraja Malaysia memberikan khidmat terbaik mereka bagi memastikan proses pengundian dapat dijalankan dalam suasana teratur dan terkawal.

Berdasarkan statistik yang dikeluarkan oleh Suruhanjaya Pilihan Raya Malaysia, pemilih yang berdaftar yang mengambil bahagian dalam PRU P.115 pada kali ini adalah sebanyak 113 863 orang.

Pengundi muda antara pengundi yang hadir dan menunjukkan semangat mereka untuk mengundi. Menurut pengundi yang ingin dikenali sebagai Ahmad, 19 tahun yang mengundi di Sekolah Kebangsaan Seri Perak Sentul, beliau berasa teruja kerana golongan belia antara individu yang diberikan peluang mengundi pada kali ini kerana pada pandangan beliau melalui proses pengundian, golongan muda juga diberikan hak memilih dan mengutarakan pandangan mereka dalam konteks pemilihan calon yang akan menjadi pemimpin negara.

Mengulas tentang latar belakang calon yang akan dipilih, pengundi muda yang ingin dikenali sebagai Nur, 23 tahun menyatakan:

Saya mencari latar belakang calon kerana saya baru terlibat dalam hal politik. Saya juga mengambil tahu setiap parti dan calon serta membuat kajian tentangnya bagi memastikan saya tidak silap memilih calon dan membuat undian yang betul.

Menurut seorang lagi pengundi yang juga ingin dikenali sebagai Nur, 25 tahun, inisiatif kerajaan yang menetapkan umur 18 tahun layak mengundi merupakan inisiatif dan idea yang bagus kerana generasi pada masa ini sudah terdedah dengan politik sejak dari kecil melalui pembelajaran dan pelbagai medium yang ada.


SPR: Sebanyak 42 Peratus Pengundi Keluar Mengundi Setakat Pukul 12.00 Tengah Hari

Hari mengundi bersempena dengan Pilihan Raya Umum ke-15 yang ditetapkan pada hari ini, 19 November 2022 menyaksikan 42 peratus pengundi telah keluar mengundi sehingga pukul 12.00 tengah hari ini. Peratusan tersebut dikeluarkan oleh Suruhanjaya Pilihan Raya (SPR) melalui laman web rasminya.


SPR: Hampir 50 Peratus Pengundi Keluar Mengundi Setakat Pukul 1.00 Tengah Hari

Hari mengundi bersempena dengan Pilihan Raya Umum Ke-15 yang ditetapkan pada hari ini, 19 November 2022 menyaksikan 50 peratus pengundi telah keluar mengundi sehingga pukul 1.00 tengah hari ini. Peratusan tersebut dikeluarkan oleh Suruhanjaya Pilihan Raya (SPR) melalui laman webnya.


Pembentukan Kerajaan Tunggal Jika Peratusan Mengundi Melebihi 80 Peratus

Pagoh – Gabungan politik tunggal dijangka akan membentuk kerajaan bersendirian jika jumlah peratusan keluar mengundi terus meningkat antara tujuh hingga 10 peratus pada setiap jam secara konsisten.

Kumpulan Ahli Akademik dan Penyelidik Sains Politik, Pertubuhan Naratif Malaysia (NARATIF) membuat jangkaan itu jika jumlah peratusan mengundi terus meningkat secara konsisten sehingga tamat tempoh pengundian pada pukul 6.00 petang ini.

Pengerusi NARATIF, Dr. Muhamad Azwan Abd Rahman, berkata bahawa peratusan keluar mengundi secara konsisten itu turut melibatkan kalangan pengundi baharu dan pengundi muda.

“Senario gabungan parti tunggal yang boleh membentuk kerajaan itu akan berlaku jika peratusan mengundi mencecah 83 hingga 86 peratus ketika tamat pengundian,“ jelas beliau.

Tinjauan wartawan Dewan Masyarakat yang menemu bual pengundi kawasan Parlimen Pagoh rata-ratanya menjangkakan bahawa peratusan keluar mengundi pada Pilihan Raya Umum Ke-15 (PRU-15) yang berlangsung pada hari ini dijangka melebihi 80 peratus.

Jangkaan itu berdasarkan lebih 21 juta pengundi berdaftar termasuklah pengundi yang berumur 18 tahun yang dipercayai menunaikan tanggungjawab mengundi pada hari ini berdasarkan rekod Daftar Pemilih Pilihan Raya (DPPR) yang dikemas kini sehingga 9 Oktober 2022.

Selain itu, ramalan ini juga melibatkan kesedaran pengundi yang pulang ke tempat mengundi masing-masing selepas kerajaan sementara mengisytiharkan 18 November 2022 (semalam) dan hari ini (19 November) sebagai hari kelepasan am.

Malah, keadaan trafik yang sesak sejak semalam, selain jumlah tiket bas dan kereta api yang dilaporkan telah mencapai hampir 100 peratus daripada kuota disediakan menguatkan lagi ramalan bahawa peratusan keluar mengundi yang lebih tinggi pada PRU-15 ini.

Dewan Masyarakat turut mendapatkan pandangan Ketua Program Sains Politik, Universiti Kebangsaan Malaysia (UKM), Dr. Muhamad Nadzri Mohamed Noor berkaitan dengan ramalan pembentukan kerajaan tunggal ini jika peratusan pengundian melebihi 80 peratus. Dalam hal ini, beliau berpandangan bahawa perkara ini mungkin disebabkan keinginan pengundi yang mahu akan sebuah kerajaan yang stabil berikutan berlakunya pelbagai peristiwa politik  sebelum ini.

“Saya fikir untuk membentuk kerajaan tunggal agak sukar diramalkan kerana untuk mendirikan sebuah kerajaan bersifat tunggal, parti politik yang berkenaan perlu mendapatkan sokongan rakyat secara menyeluruh termasuklah di Sabah, Sarawak dan Pantai Timur. Jika tidak, agak sukar untuk kita meramalkan situasi tersebut dalam tempoh sehari,” jelas beliau kepada Dewan Masyarakat ketika dihubungi sebentar tadi.

Profesor Pengajian Tadbir Urus, Pusat Pembangunan Lestari Jeffrey Sachs (JSC), Sunway University, Profesor Dr. Wong Chin Huat tidak menafikan semangat pengundi yang berkobar-kobar akan memangkah calon pilihan masing-masing pada kertas undi. Walau bagaimanapun, beliau menjangka peratusan undi hanya mencecah antara 60 sehingga 65 peratus disebabkan keadaan cuaca yang tidak menentu di beberapa buah kawasan di seluruh negara.

“Kita lihat semangat pengundi berkobar-kobar untuk keluar mengundi sama ada di dalam atau di luar negara, malah melibatkan puluhan syarikat perniagaan yang memberikan diskaun atau barangan percuma kepada pengundi yang menunjukkan jari berdakwat selepas mengundi. Namun begitu, saya menjangkakan bahawa kadar mengundi tidak akan mencapai 80 peratus kerana cuaca yang buruk,” jelas beliau.

Untuk rekod, PRU-14 menyaksikan 82.32 peratus pemilih keluar mengundi atau sebanyak 12 229 514 daripada 14 940 624 pengundi berdaftar dengan Suruhanjaya Pilihan Raya (SPR). DPPR bagi PRU-15 pula mencatat 21 173 638 pemilih yang terdiri daripada 20 905 366 pengundi biasa, 146 737 tentera serta pasangan, 118 794 polis serta pasangan Polis Pasukan Gerakan Am (PGA) dan 2741 Pengundi Tidak Hadir Luar Negara.

Menurut SPR, seluruh pusat pembuangan undi dijangka akan ditutup sepenuhnya pada pukul 6.00 petang ini.


UMT Meneruskan Legasi Pemerkasaan Bahasa Melayu di Hankuk University of Foreign Studies, Korea Selatan

Untuk mendapatkan maklumat terkini, ikuti kami melalui Telegram

Terengganu –Universiti Malaysia Terengganu (UMT) melalui Jabatan Bahasa dan Komunikasi, Pusat Pendidikan Asas dan Lanjutan (PPAL) mengambil inisiatif untuk sama-sama terlibat dalam usaha pemerkasaan bahasa Melayu di luar negara dengan menempatkan pensyarah Bahasa Melayu di Hankuk University of Foreign Studies (HUFS) bermula pada bulan September 2022.

HUFS merupakan sebuah universiti yang telah diiktiraf sebagai institusi terbaik untuk pendidikan bahasa asing di Korea dari tahun 2018 hingga kini dan berada di kedudukan universiti ketiga terbaik di dunia dalam pendidikan bahasa. HUFS menawarkan program Pengajian Penterjemahan dan Interpretasi Bahasa Melayu–Bahasa Indonesia selama empat tahun dengan beberapa kursus wajib bahasa Melayu–bahasa Indonesia.

Penulis bersama-sama YBhg. Prof. Dr. Kim Jang Gyem, iaitu Ketua Jabatan Penterjemahan dan Interpretasi Bahasa Melayu-Bahasa Indonesia ketika mengadakan perbincangan.

Usaha murni UMT ini juga selari dengan satu daripada bidang keutamaan Kerangka Dasar Luar Malaysia yang telah dilancarkan oleh kerajaan pada 7 Disember 2021, iaitu Diplomasi Kebudayaan yang turut merangkumi elemen mengantarabangsakan bahasa Melayu di persada dunia. Kerjasama ini dilihat dapat memperluas kursus bahasa, budaya dan warisan negara di luar negara. Oleh itu, UMT amat berbesar hati untuk menyokong usaha-usaha murni kerajaan dalam merancakkan lagi perkembangan bahasa Melayu di luar negara dengan menghantar para pensyarah yang berperanan sebagai duta kecil Malaysia di luar negara.

UMT turut menggalakkan para pensyarahnya untuk sama-sama merealisasikan dasar Kementerian Luar Negara (KLN) yang menetapkan peranan Atase Pendidikan dan Kebudayaan di kedutaan sebagai agen promosi pendidikan dan kebudayaan Malaysia di luar negara melalui program peminjaman staf ke agensi luar.

Selain itu, UMT juga mendukung hasrat murni Kementerian Pengajian Tinggi (KPT) dalam Pelan Tindakan Memartabatkan Bahasa Melayu di universiti awam dalam dan luar negara. Antara objektif pelan ini adalah untuk meningkatkan pengantarabangsaan bahasa Melayu dengan mengantarabangsakan Malaysia sebagai pusat rujukan tentang ilmu alam Melayu.


Sasaran 85 Peratus Keluar Mengundi Sukar Dicapai – Penganalisis Politik

Pagoh – Meskipun banyak pihak yang menjangkakan peratusan keluar mengundi di seluruh negara pada Pilihan Raya Utama Ke-15  (PRU-15) mampu mencecah 85 peratus, namun melihat data yang dikeluarkan oleh Suruhanjaya Pilihan Raya (SPR), setakat pukul 2.00 petang ini, jumlah peratusan keseluruhan pengundi yang telah menunaikan tanggungjawab mereka sebagai pengundi hanya berjumlah 58 peratus. Perkara ini memberikan petanda bahawa sasaran 85 peratus berkemungkinan besar tidak mampu dicapai.

Di seluruh negeri Johor, hingga pukul 3.00 petang ini, jumlah peratusan pengundi yang keluar mengundi adalah sebanyak 57.58 peratus.

Menurut penganalisis politik, Profesor Dr. Kassim Thukiman, jumlah 85 peratus pengundi yang keluar mengundi pada PRU-15 sukar untuk dicapai disebabkan banyak faktor yang perlu diambil kira. Antaranya termasuklah faktor cuaca di beberapa buah negeri yang dilanda hujan pada petang ini. Malah menurutnya lagi, hingga pukul 3.00 petang, kebanyakan pusat mengundi di Johor mula lengang. Daripada tinjauan Dewan Masyarakat yang turut berada di negeri Johor untuk membuat liputan, sememangnya kebanyakan pusat mengundi yang pada awal pagi tadi dibanjiri pengundi, kini keadaan mula beransur-ansur lengang. Sebagai contoh, di Pusat Mengundi Sekolah Menengah Kebangsaan Sri Muar, yang menjadi lokasi pengundian Tan Sri Muhyiddin Yassin, tidak lagi sibuk seperti ketika pusat pengundian itu mula dibuka seawal pukul 8.00 pagi tadi.

“Faktor segelintir rakyat yang masih menganggap tanggungjawab sebagai pengundi tidak penting masih wujud. Faktor pengundi muda yang tidak keluar mengundi juga mungkin menjadi punca peratusan yang rendah. Hal ini dikatakan demikian kerana ada dalam kalangan pengundi yang beranggapan bahawa undi mereka tidak memberikan banyak makna dan kesan kepada pembentukan kerajaan. Apa-apa pun hal itu akan diperincikan oleh SPR nanti,” ujar Profesor Dr. Kasim ketika diwawancara oleh penulis.

Sementara itu, menurut penganalisis politik, Profesor Dr. Sivamurugan Pandian, jumlah sasaran 85 peratus mungkin tidak dapat dicapai. Walau bagaimanapun, jumlah pengundi yang keluar mengundi tetap meningkat memandangkan jumlah keseluruhan pengundi pada PRU-15 adalah berjumlah 21 173 638 orang, iaitu jauh lebih tinggi berbanding dengan jumlah pengundi pada PRU-14. Untuk rekod, peratusan pengundi yang keluar mengundi pada PRU-14 adalah berjumlah 82.32 peratus.

“Sasaran itu, mungkin tidak dicapai, tetapi memandangkan berlaku peningkatan jumlah keseluruhan pengundi yang layak mengundi, maka jumlah yang keluar mengundi pastinya lebih tinggi berbanding dengan PRU sebelumnya,” ujar Profesor Sivamurugan, ketika menjawab soalan Dewan Masyarakat.

Menurut Daftar Pemilih yang dikemas kini oleh SPR, hingga 9 Oktober 2022, sebanyak 21 173 638 orang pemilih yang layak mengundi pada PRU-15. Mereka terdiri daripada 20 905 366 pengundi biasa; 146 737 anggota tentera serta pasangan; 118 794 anggota polis serta pasangan Polis Pasukan Gerakan Am (PGA) dan 2741 orang Pengundi Tidak Hadir Luar Negara.

PRU-15 mencatatkan sejarah sebagai PRU pertama negara yang mengiktiraf pengundi muda berusia 18 tahun untuk turut mengundi. Daripada data yang dikeluarkan oleh SPR, jumlah pengundi muda yang layak menggundi di seluruh negara adalah sebanyak 1 393 549 juta, iaitu pengundi berusia antara 18 tahun hingga 20 tahun.


Pengundian di 11 Pusat Mengundi Bahagian Pilihan Raya Parlimen P.220 Baram Digantung

Putrajaya – Suruhanjaya Pilihan Raya Malaysia (SPR) memutuskan untuk menggantung pengundian di 11 pusat mengundi di Bahagian Pilihan Raya P.220 Baram.

Menurut Pengerusi SPR, Tan Sri Abdul Ghani Salleh, keputusan tersebut diambil berikutan keadaan cuaca yang tidak baik serta menyebabkan petugas tidak dapat sampai ke tempat bertugas sama ada melalui jalan udara, darat mahupun air.

“Tarikh baharu pengundian bagi pusat mengundi dan tempat mengundi (saluran) akan dimaklumkan kelak setelah keadaan selamat untuk petugas dan pengundi sampai ke pusat mengundi bagi menjalankan pengundian,“ jelas Tan Sri Abdul Ghani.

Yang berikut merupakan senarai pusat mengundi dan tempat mengundi (saluran) yang terlibat.


Parlimen Titiwangsa dan Parlimen Gombak: Rakyat Terus Bersemangat Mengundi

Untuk mendapatkan maklumat terkini, ikuti kami melalui Telegram

Kuala Lumpur – Sehingga 3.30 petang, beberapa kawasan di Parlimen Titiwangsa (P.119) kelihatan sesak kerana dibanjiri oleh pengundi yang sabar beratur untuk melaksanakan tanggungjawab mereka. Sekitar tinjauan wartawan di Sekolah Kebangsaan Datok Keramat 1 & 2, warga muda, golongan dewasa dan golongan belia terus memberikan komitmen bagi menunaikan tanggungjawab mereka sebagai pengundi.

Di lokasi yang berhampiran, iaitu di Sekolah Integrasi Rendah Agama Jawi (Siraj) Al-Alusi, Datok Keramat, masyarakat juga kelihatan beratur panjang bagi menunaikan tanggungjawab mereka sebagai pengundi. Walaupun demikian, rata-rata pengundi kelihatan bersemangat untuk mengundi kerana saat tersebut bagi mereka bukan selalu ada dan detik berkenaan tidak harus dilepaskan apatah lagi pada saat untuk memilih pemimpin yang akan membawa hala tuju pembangunan negara. Keadaan di situ juga kelihatan terkawal dengan bantuan Polis Diraja Malaysia dan masyarakat yang turut mengikut arahan dan garis panduan yang ditetapkan.

Kawasan Parlimen Titiwangsa membariskan empat orang calon pada Pilihanraya Umum Ke-15 untuk merebut kerusi undi, iaitu Datuk Seri Johari Ghani, calon Barisan Nasional; Dato’ Sri Khairuddin Abu Hassan, calon Parti Pejuang Tanahair; Dr. Rosni Adam, calon Perikatan Nasional; dan Khalid Abd Samad, calon Pakatan Harapan. Menurut Suruhanjaya Pilihanraya, pemilih yang berdaftar untuk pilihan raya tersebut berjumlah 80 747 orang.

Di beberapa kawasan lain, iaitu di Parlimen Gombak, keadaan di kawasan pengundian kelihatan tenang sekitar 4.30 petang tadi. Misalnya, di Sekolah Kebangsaan Hulu Kelang, keadaan kelihatan tenang dan reda daripada kehadiran pengundi.  Hal ini demikian kerana menurut seorang peniaga minuman yang mengambil kesempatan berniaga di kawasan sekolah itu, masyarakat di situ hadir awal ke tempat pengundian bagi mengelakkan kesesakan jalan raya pada sebelah petang.

Dalam Piliharaya Umum Ke-15 pada kali ini, lima calon bagi Parlimen Gombak mempertaruhkan Datuk Seri Mohamed Azmin (Perikatan Nasional), Datuk Seri Amirudin Shari (Pakatan Harapan), Datuk Megat Zulkarnain Omardin (Barisan Nasional),  Datuk Dr. Aziz Jamaludin (Parti Pejuang Tanahair) dan Ir. Haji Zulkifli Ahmad (parti bebas). Kelima-lima calon tersebut bersaing untuk menawan Parlimen Gombak. Berdasarkan data Suruhanjaya Piliharaya, pemilih yang berdaftar dengan Parlimen Gombak berjumlah 206 744 orang.

Biar siapa jua calon, masyarakat di kawasan tersebut sehingga petang tadi terus bersemangat untuk mengundi calon pilihan mereka. Menurut seorang pekerja Foodpanda yang ditemui di lokasi pengundian, beliau menyatakan bahawa beliau turut mencari ruang mengundi pada sebelah petang memandangkan pada waktu pagi beliau perlu bekerja untuk mencari pendapatan. Apabila ditanya tentang calon yang bakal menerajui kawasan tersebut, Encik Anwar, 43 tahun menyatakan bahawa calon yang dipilih ialah pemimpin yang sentiasa membantu rakyat. Pada masa yang sama, beliau berharap agar pemimpin yang akan menawan Parlimen Gombak ialah pemimpin yang mengambil tahu akan keluh kesah rakyat, pemimpin yang dapat turun padang membantu rakyat dan golongan sepertinya.

Seorang lagi pengundi yang turut ditemu bual pada petang ini, iaitu Norfazli Shah, 42 tahun yang berasal dari kawasan Gombak. Menurut Norfazli, beliau berharap agar pemimpin yang bakal terpilih di kawasan itu ialah pemimpin yang bagus, pemimpin yang mempunyai ciri kepimpinan serta pemimpin yang memahami gerak nadi rakyat. Beliau yang kali kedua mengundi di lokasi tersebut menyatakan bahawa sebagai rakyat, beliau akan memberikan kerjasama yang baik kepada pemimpin sekiranya pemimpin tersebut turut memberikan kerjasama yang baik kepada rakyat.


P.090 Bera: Lebih 60 Peratus Keluar Mengundi

Bera – Dengan berbaki tiga jam lagi sebelum waktu pembuangan undi ditutup di P.090 Bera, Suruhanjaya Pilihan Raya (SPR) merekodkan peratusan keluar mengundi di kawasan parlimen tersebut adalah hampir 70 peratus setakat pukul 3.00 petang.

Tinjauan Dewan Masyarakat mendapati peratusan keluar mengundi tersebut turut dipengaruhi oleh faktor cuaca yang baik di sekitar Parlimen Bera hingga menjelang waktu akhir pembuangan undi. Selain tu, keadaan pusat mengundi di sekitar Parlimen Bera juga berjalan dengan lancar, termasuk keadaan trafik di kawasan sekitar tempat pembuangan undi.

Pada Pilihan Raya Ke-15 (PRU-15), P.090 Bera mencatat pemilih berdaftar berjumlah 77 669 orang. Di kawasan tersebut menyaksikan pertembungan tiga penjuru calon, iaitu Dato’ Sri Ismail Sabri Yaakob (Barisan Nasional), Dato’ Asmawi (Perikatan Nasional) dan Haji Abas Awang (Pakatan Harapan).


PRU-15: Penduduk Bera Teruja Membuang Undi

Bera – Rata-rata pengundi di Parlimen Bera pada hari ini mengatakan bahawa pemilihan pemimpin adalah berdasarkan pucuk kepimpinan yang mengangkat keharmonian kaum, kemakmuran ekonomi, kestabilan politik, serta kesucian agama tanpa mengetepikan agama lain, sebagai asas dalam mentadbir negara.

Menurut Pegawai Pengurus Pilihan Raya Parlimen Bera, Datuk Zaman Azam Mohamat Sarif dalam satu kenyataan media memaklumkan bahawa sebanyak 77 669 pengundi akan menunaikan tanggungjawab mereka sebagai rakyat Malaysia bagi Parlimen Bera.

Dalam tinjauan Dewan Masyarakat yang menemu bual pengundi perantau kawasan Parlimen Bera, Syaifullah, 32 tahun berkata, biarpun terpaksa menempuh lebih empat jam sampai ke kampung halaman, namun itu tidak menghalang beliau untuk pulang memilih pemimpin yang amanah, bersih dan bertanggungjawab untuk berkhidmat kepada rakyat Bera.

Pada PRU-15 kali ini, Syera, 28 tahun berharap agar pemimpin yang bakal memenangi kerusi di Parlimen Bera ini ialah seorang yang mampu dan tegas dalam memastikan keharmonian dan kestabilan negara.

Saya turut berharap agar amalan rasuah dan sentimen perkauman dapat ditangani. Kita sebagai rakyat haruslah hidup dalam suasana aman dan damai.

Zakaria, 18 tahun yang juga merupakan pengundi kali pertama mengakui berasa gementar, namun tetap teruja untuk membuang undi di Parlimen Bera.

PRU-15 amat berbeza berbanding dengan PRU terdahulu kerana remaja kini diberi peranan sebagai tonggak untuk bersama-sama menentukan arah dan corak pentadbiran negara, bukan lagi sebagai pemerhati saja.

Suet Yee, 44 tahun, penduduk kampung Bera itu turut menyokong pendapat tersebut dan mengatakan bahawa golongan remaja kini merupakan antara komuniti yang penting untuk memastikan hala tuju negara yang telus, dinamik dan harmoni, selain memilih calon yang berwibawa dan parti yang stabil.

Sementara itu, penganalisis politik dari Universiti Sains Malaysia (USM), Dr. Lee Kuok Tiung ketika diwawancara berkaitan dengan pengundi muda, beliau berkata:

Kelompok pengundi muda ini hakikatnya mempunyai aspirasi dan pemikiran tersendiri.

Namun begitu, ada sesetengah daripadanya lebih cenderung mengikuti jalur politik keluarga dan ibu bapa, serta pengaruh rakan sebaya disebabkan oleh kurang pendedahan terhadap hal berkaitan dengan pentadbiran politik negara, bahkan untuk mengenali ahli politik itu sendiri.

Mengulas lebih lanjut, Dr. Lee Kuok Tiong berpendapat bahawa biarpun baru pertama kali terbabit dalam menentukan wakil rakyat kawasan dalam proses demokrasi negara, pengundi muda termasuklah pengundi biasa meletakkan harapan tinggi terhadap Ahli Parlimen Bera yang berjaya dalam PRU-15  pada kali ini.


SPR: Sebanyak 70 Peratus Pengundi Keluar Mengundi Sehingga Pukul 4.00 Petang

Untuk mendapatkan maklumat terkini, ikuti kami melalui Telegram

Hari mengundi bersempena dengan Pilihan Raya Umum Ke-15 yang ditetapkan pada hari ini, 19 November 2022 menyaksikan 70 peratus pengundi telah keluar mengundi sehingga pukul 4.00 petang hari ini. Peratusan itu dinyatakan oleh Suruhanjaya Pilihan Raya (SPR) menerusi laman web rasminya.

Menurut Daftar Pemilih yang dikemas kini SPR hingga 9 Oktober 2022, sebanyak 21 173 638 orang pemilih yang layak mengundi pada PRU-15. Mereka terdiri daripada 20 905 366 pengundi biasa, 146 737 anggota tentera serta pasangan, 118 794 anggota polis serta pasangan Polis Pasukan Gerakan Am (PGA) dan 2741 orang Pengundi Tidak Hadir Luar Negara.


Tan Sri Muhyiddin Yasin Mempertahankan Kerusi Pagoh dengan Majoriti Besar

Muar – Pengerusi Perikatan Nasional (PN), Tan Sri Muhyiddin Yassin menang besar dengan majoriti 10 007 undi dengan memperoleh 24 986 undi dalam Pilihan Raya Umum Ke-15 (PRU-15) hari ini.

Penyandang kerusi Parlimen Pagoh yang juga Perdana Menteri Malaysia Kelapan itu berjaya menewaskan pencabar daripada Barisan Nasional (BN), Datuk Seri Razali Ibrahim (14 426 undi) dan calon Pakatan Harapan (PH), Iskandar Shah (14 979 undi).

Kemenangan bergaya Tan Sri Muhyiddin Yassin itu menepati ramalan banyak pihak termasuklah penganalisis politik apabila mendahului pengiraan undian di P.143 Parlimen Pagoh dengan meninggalkan dua orang calon yang lain dengan kelebihan 10 000 undi setakat 11.00 malam tadi. Kelebihan ternyata memihak kepada beliau yang telah mewakili kerusi tersebut sejak 1978.

Kesemua calon mengemukakan borang pencalonan masing-masing sebelum tempoh sejam penamaan calon tamat tepat jam 10.00 pagi tadi. Pengumuman rasmi calon yang bertanding dibuat oleh Pegawai Pengurus Pilihan Raya, Muhammad Helmi Ya’kub setengah jam selepas tempoh pencalonan ditutup.

Tan Sri Muhyiddin merupakan calon pertama yang menyerahkan borang pencalonan pada pukul 9.03 pagi diikuti oleh Iskandar Shah, pada pukul 9.08 pagi, manakala Datuk Seri Razali Ibrahim pada pukul 9.12 pagi tadi.

Ratusan penyokong parti yang bertanding memenuhi perkarangan pusat konvensyen berkenaan seawal jam 8.30 pagi dengan mengiringi calon masing-masing dalam sebuah persaingan yang begitu sengit kerana kerusi Parlimen Pagoh disifatkan sebagai antara kerusi tumpuan pada PRU-15 ini.

Untuk rekod, beliau telah dilantik sebagai Perdana Menteri Malaysia Kelapan pada 29 Februari 2020 dan mengangkat sumpah jawatan tersebut pada 1 Mac 2020 selepas peletakan jawatan yang tidak dijangka seluruh rakyat Malaysia oleh Perdana Menteri Malaysia Ketujuh, Tun Dr. Mahathir Mohamad pada 24 Februari 2020.

Tan Sri Muhyiddin Yassin meletakkan jawatan sebagai Perdana Menteri Malaysia Kelapan pada 16 Ogos 2021 selepas kehilangan kepercayaan oleh majoriti ahli Dewan Rakyat yang diketuai oleh ahli Parlimen Bagan Datuk, Datuk Seri Dr. Ahmad Zahid Hamidi bersama-sama 14 orang ahli Parlimen BN daripada UMNO dan kesemua 115 orang ahli Parlimen pembangkang yang terdiri daripada Pakatan Harapan, Parti Warisan Sabah, Parti Pejuang Tanah Air, Pertubuhan Kinabalu Progresif Bersatu dan Bebas.

Beliau menjawat jawatan sebagai Perdana Menteri Malaysia sehingga 21 Ogos 2021, iaitu selama 17 bulan, dua minggu dan satu hari. Selepas itu, jawatan Perdana Menteri tersebut diambil alih oleh Dato’ Sri Ismail Sabri Yaakob sebagai Perdana Menteri Malaysia Kesembilan. Pada 4 September 2021, beliau dilantik sebagai Pengerusi Majlis Pemulihan Negara bertaraf Menteri oleh Dato’ Sri Ismail Sabri Yaakob yang diumumkan oleh Setiausaha Jemaah Menteri, Tan Sri Mohd Zuki Ali yang merupakan Ketua Setiausaha Negara.

Uniknya beliau sebagai seorang daripada pemimpin berpengaruh di negara ini, Tan Sri Muhyidin Yasin juga merupakan penyandang kerusi Dewan Undangan Negeri Gambir. Beliau pernah mengetuai Parti Pribumi Bersatu Malaysia (BERSATU) sebagai Presiden sebelum menubuhkan Perikatan Nasional berikutan peristiwa yang dinamakan “Langkah Sheraton“.

Beliau pernah menjadi Timbalan Presiden Pakatan Harapan dari tahun 2016 hingga awal 2020. Selain itu, beliau turut berpengalaman sebagai Timbalan Perdana Menteri dari tahun 2009 hingga 2015, Timbalan Pengerusi BN dan Timbalan Presiden UMNO  dari tahun 2009 hingga 2016 sebelum digugurkan oleh Perdana Menteri Keenam pada ketika itu, Dato’ Sri Najib Tun Abdul Razak dan digantikan oleh Datuk Seri Dr. Ahmad Zahid Hamidi sebagai Timbalan Perdana Menteri selepasnya.

Beliau dibesarkan di Johor dan menyertai perkhidmatan awam negeri selepas menamatkan pengajian dari Universiti Malaya, selain mempunyai pengalaman luas dalam bidang pengurusan dan korporat. Tan Sri Muhyiddin Yassin merupakan figura politik tanah air yang turut melalui perjalanan politik penuh warna-warni kerana pernah menyertai setiap parti utama di negara ini, di samping mengekalkan rekod cemerlang di Parlimen Pagoh dengan mewakili parti yang berbeza.


Keputusan Kerusi Panas PRU-15

Sebaik-baik sahaja pusat pengundian ditutup tepat pada pukul 6.00 petang tadi, yang dinanti-nantikan bukan sahaja keputusan keseluruhan Pilihan Raya Umum (PRU-15) dan parti yang bakal membentuk kerajaan, tetapi kerusi panas yang menjadi tumpuan sejak tarikh pencalonan calon dan tamat tempoh berkempen diumumkan. Dewan Masyarakat mengukur kerusi panas dengan melihat calon yang bertanding; pertembungan seteru politik; pertembungan calon lompat parti; pertembungan calon yang tidak dipilih oleh parti, tetapi bertanding atas tiket bebas; pertembungan banyak penjuru; dan calon Perdana Menteri.

Ikuti keputusan rasmi Suruhanjaya Pilihan Raya (SPR) PRU-15 dari semasa ke semasa untuk 16 kerusi panas yang berikut:

ANWAR IBRAHIM – 49 625 (39.77%) Majoriti 3736

DATUK SERI HAJI SHAMSUL ISKANDAR – 16 230 (38.76%)

MOHD SUHAIMI ABDULLAH – 25 463 (53.63%) Majoriti 13 518

DATO’ ARMISHAH SIRAJ (DAS) – 11 945 (25.16%)

SHAHIDAN KASSIM – 31 458 (67.23%) Majoriti 23 216

AMIRUDIN SHARI – 72 267 (43.69%) Majoriti 12 729

MEGAT ZULKARNAIN OMARDIN –  30 723 (18.57%)

DS DR DZULKEFLY AHMAD  31 033 (35.88%)  Majoriti 1002

RODZIAH ISMAIL – 56 754 (54.35%) Majoriti 54.35%

MUHAMMAD SHAFIQ IZWAN BIN MOHD YUNOS – 188 (0.18%)

HJ MOHD GHAZALI MD HAMIN – 29 060 (22.42%)

MUMTAZ MD NAWI – 65 426 (62.51%) Majoriti 34 795

DATO’ DR. HAJI ALIAS RAZAK – 56 697 (64.70%) Majoriti 29 765

UST. DATO’ DR. KHAIRUDDIN TAKIRI – 26 932 (30.75%)

PRABAKARAN PARAMESWARAN – 45 716 (52.46%) Majoriti 22 241

NUR FATHIAH SYAZWANA @ CLEO – 628 (0.72%)

DATO’ SRI KHAIRUDDIN ABU HASSAN – 888 (1.46%)

DATUK SERI JOHARI GHANI – 25 042 (41.15%) Majoriti 4632

TENGKU ADNAN TENGKU MANSOR – 13 692 (37.37%)

NORAISHAH MYDIN HAJI ABDUL AZIZ – 5988 (16.34%)

DR. RADZI JIDIN (DRJ) – 16 002 (43.67%) – Majoriti 2310

MADIUS TANGAU – 24 943 (42.84%) Majoriti 233

NOORTAIP SUHAILI @ SUALEE – 2008 (3.45%)

JO-ANNA SUE HENLEY RAMPAS – 5728 (9.84%)

RONALD KIANDEE – 11 303 (38.53%) Majoriti 1594

RIDUAN RUBIN – 10 027 (35.%) Majoriti 1108


Keputusan PRU-15: PH Menang 82 Kerusi, PN 73 Kerusi

Untuk mendapatkan maklumat terkini, ikuti kami melalui Telegram

Pada pukul 4.30 pagi, Pilihan Raya Umum Ke-15 memperlihatkan Pakatan Harapan (PH) menang sebanyak 82 kerusi, diikuti dengan Perikatan Nasional (PN) dengan 73 kerusi, Barisan Nasional (BN) dengan 30 kerusi, Gabungan Parti Sarawak (GPS) dengan 22 kerusi, Gabungan Rakyat Sabah (GRS) dengan 6 kerusi, manakala Bebas hanya memperoleh 6 kerusi.

PH 82 kerusi | PN 73 kerusi | BN 30 kerusi | GPS 22 kerusi | GRS 6 kerusi | Lain-lain 6 kerusi.


Dato’ Seri Anwar Ibrahim Tawan Tambun

Ipoh – Tambun sah milik Presiden Pakatan Harapan (PH) Dato’ Seri Anwar Ibrahim (DSAI). Setakat berita ini ditulis, beliau selesa mendahului dengan majoriti lebih daripada 5000 undi dalam Pilihan Raya Umum Ke-15 (PRU-15) kali ini. Beliau mendapat 35 940 undi. Jumlah pengundi berdaftar bagi Parlimen Tambun adalah sebanyak 160 558.

Pencabar terdekat beliau, iaitu Dato’ Seri Ahmad Faizal Azumu yang merupakan penyandang kerusi Parlimen Tambun sendiri yang juga merupakan Timbalan Presiden Parti BERSATU meraih undi sebanyak 31 033, manakala pencabar lain, iaitu Aminuddin Md Hanafiah daripada Barisan Nasional mendapat 18 299 dan Abdul Rahim Tahir daripada PEJUANG meraih undi sebanyak 760.

Kemenangan Dato’ Seri Anwar Ibrahim ini sudah dijangka oleh banyak pihak, terutamanya daripada beberapa orang penganalisis politik terkenal serta ulasan dan pandangan daripada penduduk yang berada di bawah Parlimen Tambun sendiri. Hal ini dapat dilihat ketika suasana dan keadaan malam kemuncak kempen sebelum hari pengundian esoknya (19 November 2022). Hanya kempen Pakatan Harapan yang meriah dan dibanjiri orang ramai pada malam terakhir berbanding dengan Perikatan Nasional dan Barisan Nasional serta Pejuang.

Tinjauan wartawan Dewan Masyarakat pada malam kemuncak kempen tersebut seakan-akan memberikan petanda awal terhadap kemenangan Dato’ Seri Anwar Ibrahim. Salah seorang pengundi muda yang berusia 33 tahun yang hanya mahu dikenali dengan nama Muhammad Faliq, menyatakan bahawa walaupun Anwar Ibrahim bukan merupakan penduduk asal Tambun, namun karakter dan auranya terserlah, tambah-tambah lagi beliau merupakan calon Perdana Menteri daripada Harapan. Ujarnya,

Saya secara peribadi sebagai pengundi muda merasakan bahawa tiada calon Perdana Menteri yang lebih bagus daripada Anwar Ibrahim. Peja bagus dan jika bukan Anwar Ibrahim yang menentangnya, berkemungkinan besar Peja boleh kekalkan kerusi ini.

Bagaimanapun, kemenangan beliau ini (setakat berita ini ditulis) tidak boleh memastikan secara utuh adakah beliau akan menjadi Perdana Menteri yang seterusnya? Adakah slogan kempen beliau, iaitu “Dari Tambun untuk Malaysia“ bakal menjadi realiti? Apa-apa pun, kini sah Tambun milik Anwar!


“Seorang Tua” atau “Seorang Orang Tua”?

Soalan:
Frasa yang manakah yang tepat antara seorang tua dengan seorang orang tua seperti yang terdapat dalam ayat di bawah ini?

1. Seorang tua sedang mengelamun di pintu depan rumahnya.
2. Seorang orang tua sedang mengelamun di pintu depan rumahnya.


Bera Kekal Milik Dato’ Seri Ismail Sabri Yaakob

Bera –  Calon Barisan Nasional (BN), Dato’ Seri Ismail Sabri Yaakob mempertahankan kerusi Parlimen Bera pada Pilihan Raya Umum Ke- 15 (PRU-15) dengan majoriti 16 965 undi. Kemenangan tersebut sekali gus membuktikan bahawa pengundi di Parlimen Bera masih mengakui kewibaan Dato’ Seri Ismail Sabri yang telah mendapat mandat sebagai Ahli Parlimen Bera sejak dari tahun 2004.

Terdahulu, Dato’ Seri Ismail Sabri yang juga merupakan Naib Presiden UMNO berjaya mempertahankan kerusinya dengan memperoleh sebanyak 20 760 undi dengan mengalahkan calon Parti Keadilan Rakyat (PKR) (2311) dan calon PAS (8096 undi) ketika PRU-14.

Pada PRU-15 kali ini, semangat Keluarga Malaysia yang menjadi aspirasi beliau telah membuatkan beliau sekali lagi mendapat mandat di P.090 Bera, dengan jumlah undi sebanyak 31 762, iaitu meningkat sebanyak 11 002 undi berbanding dengan PRU-14. Pada kali ini, beliau telah mengalahkan calon Pakatan Harapan (PH) sebanyak 15 067 undi dan calon Perikatan Nasional (PN) dengan undi sebanyak 12 719.

Peratusan pengundian berbanding dengan jumlah pemilih adalah sebanyak 77.90 peratus. Pengumuman rasmi keputusan P.090 Bera telah diumumkan oleh Pegawai Pengurus Pilihan Raya Parlimen Bera, Datuk Zaman Azam Mohamat Sarif di Dewan Konvesyen Majlis Daerah Bera.

Keputusan penuh P.090 Bera adalah seperti yang berikut.


Tujuh Parlimen Menyaksikan Peratusan Keluar Mengundi Tertinggi

Dewan Masyarakat menyenaraikan tujuh Parlimen yang mencatatkan jumlah peratusan pengundi tertinggi yang keluar mengundi pada Pilihan Raya Umum Ke-15 (PRU-15). Parlimen tersebut adalah seperti yang berikut:

Sementara itu, Parlimen Semporna mencatatkan jumlah peratusan terendah yang keluar mengundi pada PRU-15, iaitu sebanyak 53.91 peratus.


Syor daripada NGO Bersih Jika Parlimen Tergantung

Untuk mendapatkan maklumat terkini, ikuti kami melalui Telegram

Setakat berita ini ditulis, masih tidak ada lagi parti dan gabungan yang memiliki majoriti jelas “untuk ke Putrajaya“. PH sedang mendahului dengan memiliki 73 kerusi, namun menurut perkembangan semasa, tiada mana-mana parti mampu memperoleh majoriti mudah 111 kerusi.

Oleh itu, NGO Bersih dalam kenyataannya memberikan beberapa syor. Antaranya ialah:


Tiada Parti Dominan Membentuk Kerajaan

“Jelas, seperti yang dijangkakan dalam Pilihan Raya Umum Ke-15 (PRU-15), tiada parti yang dominan sehingga boleh membentuk kerajaan.” Demikian menurut Felow Kanan Majlis Profesor Negara (MPN), Profesor Dr. Jeniri Amir, ketika diwawancara oleh Dewan Masyarakat, awal pagi ini.

Tambah Profesor Dr. Jeniri, “Pada PRU-15, dilema pengundi kini dilihat apabila mereka tidak mahu memilih Pakatan Harapan (PH) dan tidak juga mahu mengundi Barisan Nasional (BN). Pada masa yang sama, pengundi tidak memberikan kepercayaan kepada Gerakan Tanah Air (GTA) yang dipimpin oleh Tun Dr. Mahathir Mohamad. Pilihan yang ada hanyalah memberikan sokongan kepada Perikatan Nasional (PN).”

Pengundi BN dilihat beralih arah rentetan tindakan parti tersebut menggugurkan nama besar sebagai calon, misalnya di Parlimen Arau, Shahidan Kassim, dan beberapa orang pemimpin lain. Akan tetapi, pada hakikatnya, faktor utama penyokong BN beralih arah adalah kerana parti itu dikaitkan dengan imej buruk seperti rasuah, penyelewengan dan salah guna kuasa. Menurut beliau lagi:

Walaupun mereka beriya-iya benar untuk berdepan dengan PRU-15, namun dilihat berlaku juga sabotaj dalaman parti.

Selain itu, Profesor Dr. Jeniri juga berkata, “Berkemungkinan peratusan keluar mengundi yang selama ini menyokong UMNO tidak turun mengundi, malah mereka tidak juga memberikan sokongan yang kuat kepada PH khususnya dalam kalangan pengundi Melayu. Tambahan pula, faktor pengundi muda juga kelihatan memberikan impak yang besar apabila mereka tidak memberikan sokongan kepada BN.”

Secara relatifnya, penganalisis politik ini berpendapat bahawa PN dilihat oleh pengundi sebagai parti yang bersih; dan dalam masa yang sama, pentadbiran PH telah pun dinilai selama 22 bulan ketika memerintah negara sebelum ini. Jelas beliau:

GTA pula dianggap sebagai parti yang memang lemah. Dalam PRU-15 ini, sebahagian besar daripada calon GTA juga hilang wang pertaruhan. Maka itu, pengundi melihat pilihan terbaik yang ada ialah PN. Oleh sebab itulah secara keseluruhannya, PN memenangi 73 kerusi.

Profesor Dr. Jeniri turut berpandangan bahawa parti yang dapat menarik perhatian gabungan lain termasuk BN dan gabungan dari Sabah dan Sarawak ialah PN, berbanding dengan PH. Hal ini dikatakan demikian kerana mereka sudah tahu dan sudah selesa dengan PN, susulan daripada kerjasama antara mereka sebelum ini. Tambahan pula, khususnya daripada pihak PN, mereka tidak mahu memberikan kerjasama dengan PH selagi ada DAP yang berada dalam pakatan itu.

Tengah malam tadi, Tan Sri Muhyiddin Yassin menyatakan bahawa beliau telah menerima surat daripada Istana Negara dengan arahan tertentu, jadi seolah-olah memberikan gambaran bahawa beliau sudah pun berhubung dengan gabungan tertentu dan mendapat sokongan. Namun begitu, pada masa yang sama, Dato’ Seri Anwar Ibrahim menyatakan beliau juga bakal membentuk kerajaan. Beginilah keadaannya sekitar kira-kira pukul 3.00 pagi tadi.


Tidak dengan PH – Tan Sri Muhyiddin

Perikatan Nasional (PN) yang memenangi 73 kerusi Parlimen, iaitu kedua tertinggi selepas Pakatan Harapan (PH), memuktamadkan untuk tidak akan bekerjasama dengan Pakatan Harapan (PH) dalam membuat membentuk kerajaan.

Tan Sri Muhyiddin Yassin dalam sidang medianya menjelaskan bahawa PN akan berbincang dengan parti di Sabah dan di Sarawak  untuk membentuk Kerajaan Persekutuan. Pada masa yang sama, gabungan itu juga terbuka untuk menerima mana-mana parti yang boleh menerima prinsip perjuangan PN untuk membentuk kerajaan yang prihatin, bersih dan stabil.

Walau bagaimanapun, beliau menegaskan bahawa beliau tidak akan bekerjasama dengan PH. Jelas beliau:

“Kami akan mengadakan perbincangan esok (hari ini) dan harap esok petang, kami boleh memuktamadkan keputusan kami,” ujarnya dalam sidang media di Shah Alam awal pagi ini.

Beliau turut memaklumkan bahawa pihaknya telah menerima surat dari Istana Negara, namun enggan mendedahkan kandungannya.

“Telah diberi kepada kita (PN) perkara-perkara yang perlu kita sempurnakan mengikut kehendak Yang di-Pertuan Agong. Perkara ni perlu kita ambil langkah secepat mungkin,” katanya.

Terdahulu Pengerusi Parti Gabungan Parti Sarawak (GPS), Tan Sri Abang Johari Abang Openg menerusi sidang parti itu pada awal pagi tadi berkata setakat ini pihaknya belum memutuskan untuk kerjasama dengan parti gabungan di Semenanjung bagi membentuk kerajaan.


Sebahagian Nama Besar Tewas dalam PRU-15

Untuk mendapatkan maklumat terkini, ikuti kami melalui Telegram

Pilihan Raya Umum Ke-15 (PRU-15) menyaksikan sebahagian daripada nama besar tewas dalam usaha mendapatkan mandat daripada rakyat di parlimen masing-masing.

Menurut Profesor Dr. Sivamurugan Pandian, penganalisis politik Universiti Sains Malaysia (USM), hal ini terjadi barangkali disebabkan oleh persekitaran politik yang sudah berubah dan kesukaran untuk mendapatkan sokongan daripada pengundi. Misalnya, Tun Dr. Mahathir Mohamad, Presiden Pejuang Tanah Air (Pejuang); Vigneswaran Sanasee, Presiden MIC; dan Dato’ Dr. Mah Hang Soon, Timbalan Presiden MCA Perak yang bertanding pada PRU kali ini. Jelas Profesor Dr. Sivamurugan:

Mungkin juga dilihat kepada pengundi muda dan pengundi kali pertama yang secara automatik didaftarkan, yang sebelum ini tidak ada keinginan untuk menyokong mana-mana parti politik, iaitu BN dan PH, lalu mereka memilih PN.

Jadi, banyak faktor yang menyebabkan kekalahan ini berlaku. Faktor demografi juga boleh mempengaruhi jumlah undi mengikut kawasan. Antaranya termasuklah Nurul Izzah di kawasan Permatang Pauh yang mempunyai pengaruh PAS yang kuat. Pada hakikatnya, DUN Penanti dan DUN Pematang Pasir mempunyai penyokong tegar PAS. Oleh sebab PAS berada di bawah PN, maka PN bukan sahaja berjaya menambat hati penyokong tegar PAS, malah golongan yang tidak menyebelahi UMNO dan melihat PN sebagai pilihan.

Ujar Profesor Dr. Sivamurugan ketika diwawancara oleh Dewan Masyarakat lagi:

Dengan tiadanya pemimpin lama ini, situasi ini membuka ruang dan peluang kepada muka baharu untuk memperlihatkan kewibawaan mereka dalam mentadbir negara.

Pendominasian beberapa individu selama ini menyebabkan politik tanah air berada pada takuk yang sama. Barangkali kehadiran muka baharu ini dirasakan perlu kerana mereka memahami citra rasa pengundi baharu.

Yang berikut merupakan 20 nama besar calon PRU-15:


Parlimen Tergantung: Proses Rundingan Bermula

Selepas tidak ada mana-mana parti yang berjaya meraih majoriti dan membentuk kerajaan, hari ini akan menjadi hari yang penting untuk parti yang berjaya memenangi kerusi Parlimen dalam Pilihan Raya Umum Ke-15 (PRU-15). Parti yang dijangka menjadi tumpuan pastinya Gabungan Rakyat Sabah (GRS) dan Gabungan Parti Sarawak (GPS) apabila kedua-dua parti ini bakal menjadi pelengkap majoriti parti yang akan membentuk kerajaan.

Dalam hal ini, menjadi tanda tanya, adakah GRS dan GPS akan menerima tawaran daripada Pakatan Harapan (PH) yang memenangi jumlah terbesar 82 kerusi Parlimen, diikuti dengan Perikatan Nasional (PN) dengan 73 kerusi dan Barisan Nasional (BN) dengan 30 kerusi.

Menurut Pengerusi GRS, Datuk Seri Panglima Hajiji Noor, parti tu akan bekerjasama dengan GPS untuk membentuk “Blok Broneo” untuk melengkapkan parti yang akan memerintah. Kerjasama ini katanya, penting untuk memastikan kepentingan Sabah dan Sarawak terus terpelihara. Sementara itu, bagi Pengerusi GPS, Tan Sri Abang Johari Abang Openg, pihaknya belum membuat keputusan untuk bekerjasama dengan parti gabungan parti di Semenanjung bagi membentuk kerajaan. Ujarnya, apa-apa pun kerjasama yang akan termeterai, GPS akan memastikan perkara tersebut akan memihak kepada kepentingan rakyat Sarawak.

Bagi PH dan PN, masing-masing menjelaskan bahawa kedua-dua parti ini akan membentuk kerajaan dengan gabungan parti yang menang, khususnya di Sabah dan di Sarawak. Tan Sri Muhyiddin Yassin dalam sidang medianya turut menyatakan bahawa PN akan berbincang dengan parti di Sabah dan di Sarawak  untuk membentuk Kerajaan Persekutuan. Pada masa yang sama, gabungan itu juga terbuka untuk menerima mana-mana parti yang boleh menerima prinsip perjuangan PN untuk membentuk kerajaan yang prihatin, bersih dan stabil. Walau bagaimanapun, beliau menegaskan bahawa beliau tidak akan bekerjasama dengan PH.

“Kami akan mengadakan perbincangan esok (hari ini) dan harap esok petang, kami boleh memuktamadkan keputusan kami,” ujarnya dalam sidang media di Shah Alam awal pagi ini. Beliau turut memaklumkan bahawa pihaknya telah menerima surat dari Istana Negara namun enggan mendedahkan kandungannya.

Sementara itu, Dato’ Seri Anwar Ibrahim pula menjelaskan bahawa PH mempunyai majoriti yang cukup untuk membentuk kerajaan. Beliau menyatakan bahawa PH mempunyai sokongan 111 atau 112 untuk membentuk kerajaan. Walau bagaimanapun, setakat berita ini ditulis, PH belum mendedahkan rakan kerjasama yang dimaksudkan kerana menurutnya perkara itu hanya akan dipersembahkan kepada Yang di-Pertuan Agong.

Keputusan PRU-15 menyaksikan Parlimen tergantung dengan PH (82), PN (73 ), BN (30), GPS (22), GRS (6) dan Lain-lain (6).


Penggabungan Ideal: PH-BN atau PN-GPS?

Keputusan Pilihan Raya Umum Ke-15 (PRU-15) menyaksikan Parlimen Malaysia tergantung, dengan Pakatan Harapan (PH) memenangi 82 kerusi, Perikatan Nasional (PN) memenangi 73 kerusi, Barisan Nasional (BN) dengan 30 kerusi, Gabungan Parti Sarawak (GPS) meraih 22 kerusi, Gabungan Rakyat Sabah (GRS) dengan 6 kerusi dan lain-lain (6 kerusi).

Berdasarkan keputusan PRU-15 pada malam tadi, gabungan di bawah kepimpinan Tan Sri Muhyiddin Yassin, iaitu PN dan gabungan parti pimpinan Dato’ Seri Anwar Ibrahim, iaitu PH mempunyai kelayakan untuk mengadakan rundingan pada hari ini bagi membentuk Kerajaan Malaysia.

Menurut ahli pemikir Kementerian Perpaduan Negara dari Universiti Teknologi Malaysia (UTM), Profesor Dr. Kassim Thukiman, “Rundingan tersebut mestilah berasaskan perjuangan parti masing-masing dengan modifikasi dan fleksibiliti.”

“Dalam PRU-15, setiap gabungan parti mengetengahkan manifesto parti masing-masing. Namun demikian, sejauh manakah pemimpin dalam gabungan boleh mengubah suai serba sedikit perjuangan sepertimana dalam manifesto mereka? Jika mereka terlalu tegar terhadap pendirian parti masing-masing, maka akan sukar untuk bekerjasama membentuk kerajaan,” jelas Profesor Dr. Kassim.

Profesor Dr. Kassim berpandangan bahawa buat masa ini, segala kemungkinan gabungan antara parti boleh terjadi, sama ada antara PH dengan GRS dan GPS, mahupun PN dengan GRS dan GPS.

Jelas beliau, “Terdapat banyak perkara yang mempengaruhi hal ini. Sebelum ini, PN dengan GRS dan GPS sudah mempunyai hubungan. Kerajaan Sabah merupakan kerajaan campuran antara PN dengan BN. Akan tetapi, dalam konteks Sabah dan Sarawak, untuk pembentukan gabungan baharu, berkemungkinan akan ada perubahan apabila terdapat pemimpin yang memainkan isu yang sensitif beberapa hari menjelang PRU-15.”

Jika digabungkan Sabah dan Sarawak dengan mana-mana pakatan di Semenanjung, cukup kukuh untuk membentuk sebuah kerajaan.

Dalam hal penggabungan parti ini juga, tidak akan timbul isu lompat parti yang melibatkan individu selepas Akta Perlembagaan (Pindaan) (No. 3) 2022 (Akta A1663) yang melarang Ahli Dewan Rakyat bertukar parti diperkenankan oleh Yang di-Pertuan Agong, Al-Sultan Abdullah Ri’ayatuddin Al Mustafa Billah Shah dan mula dikuatkuasakan pada 5 Oktober 2022 yang lalu.

Tegas Profesor Dr. Kassim berkaitan dengan penggabungan parti dalam membentuk kerajaan, “Setiap gabungan mempunyai manifesto masing-masing. Akan tetapi, bagi tujuan kerjasama, mereka perlu fleksibel untuk mengubah suai serba sedikit inti pati perjuangan masing-masing. Dalam erti kata lain, semua parti mempunyai matlamat yang sama, iaitu membina negara terutamanya dari segi ekonomi dan pembangunan masa depan negara.“

Pembentukan gabungan parti yang memfokuskan agenda pembangunan negara melepasi kepentingan parti politik masing-masing, itulah yang terbaik.

Mengakhiri sesi wawancara bersama-sama Dewan Masyarakat, Profesor Dr. Kassim berpesan, “Kerajaan yang stabil dan pemimpin yang berjiwa besar diperlukan untuk membina semula negara pada era pascapandemik ini. Jika segelintir pihak hanya memikirkan perjuangan masing-masing, maka negara akan menghadapi masalah besar pada masa akan datang. Hal ini dapat dilihat menerusi persidangan pemimpin dunia di Bali dan Bangkok baru-baru. Malaysia kelihatan terpencil apabila tidak ada wakil dari negara ini yang menyertai persidangan tersebut, sedangkan kita merupakan antara negara yang hebat dalam konteks negara dunia ketiga. Malah, pemimpin dari negara jiran yang menjadi wakil negara ASEAN dalam persidangan tersebut. Hal yang demikian menjadi tamparan yang sinis terhadap negara kita  ̶  pemimpin hanya rajin berpolitik, tetapi peranan kita pada peringkat global dikesampingkan.”


Penantian Calon PM: Adakah Tan Sri Muhyiddin Yassin Berpeluang Sekali Lagi?

Untuk mendapatkan maklumat terkini, ikuti kami melalui Telegram

Muar – Ratusan penyokong Perikatan Nasional (PN) melaungkan panggilan “abah“ yang merujuk Pengerusinya, Tan Sri Muhyiddin Yassin sebaik-baik sahaja beliau diumumkan menang di Parlimen Pagoh dengan majoriti selesa selepas pengumuman dilakukan oleh pegawai Suruhanjaya Pilihan Raya (SPR) semalam. Selain sorakan “abah“, laungan “Perikatan Nasional“ turut dilakukan oleh penyokongnya selepas pemimpin tertinggi parti itu menang dengan majoriti besar sebanyak 10 007 undi apabila meraih undi keseluruhan sebanyak 24 986 undi menewaskan calon Barisan Nasional (BN) dan Pakatan Harapan (PH).

Tan Sri Muhyiddin Yassin telah menewaskan Datuk Seri Razali Ibrahim (BN) yang memperoleh 14 426 undi, dan calon PH, Iskandar Shah Abd Rahman yang meraih 14 979 undi.

Beliau yang juga Presiden Parti Pribumi Bersatu (BERSATU) telah mempertahankan kerusi Pagoh melebihi lima penggal, selain pernah memenangi kerusi itu atas tiket BN sebelum ini. Tan Sri Muhyiddin Yassin berkata bahawa Kerajaan Persekutuan dijangka dapat dibentuk dalam masa terdekat susulan Pilihan Raya Umum Ke-15 (PRU-15) yang berlangsung semalam, sekali gus mengundang persoalan siapa yang bakal mengangkat sumpah sebagai Perdana Menteri (PM) Malaysia Kesepuluh dalam tempoh terdekat ini.

PN pada hari ini menerima kunjungan daripada Pengerusi Gabungan Parti Sarawak (GPS), Tan Sri Abang Johari Tun Openg yang juga Premier Sarawak bagi membincangkan pembentukan Kerajaan Persekutuan.

Pengerusi PN, Tan Sri Muhyiddin Yassin berkata bahawa Kerajaan Persekutuan dijangka dapat dibentuk dalam masa terdekat susulan PRU-15 yang berlangsung semalam. Selain Premier Sarawak, turut hadir dalam pertemuan berkenaan ialah Presiden PAS, Tan Sri Haji Abdul Hadi Haji Awang.

“Rundingan juga sedang dibuat dengan parti lain yang sehaluan dan ahli Parlimen Bebas. Insya-Allah, Kerajaan Persekutuan akan dapat dibentuk dalam masa terdekat,“ jelas beliau dalam satu kenyataan di Facebook pada hari ini.

Keputusan PRU-15 semalam menyaksikan Pakatan Harapan memperoleh 81 kerusi, Perikatan Nasional meraih 73 undi manakala Barisan Nasional mencatat 30 undi.

Sementara itu, di sebelah Borneo, GPS yang dipimpin oleh Tan Sri Abang Johari Tun Openg mendapat 22 kerusi diikuti oleh Gabungan Rakyat Sabah (GRS) yang memperoleh enam kerusi dan Parti Warisan Sabah dengan tiga kerusi.

Dalam perkembangan lain, Pengerusi GRS, Datuk Seri Hajiji Noor dalam sidang media awal pagi tadi berkata bahawa GRS dan GPS pada ketika ini memuktamadkan untuk bersama-sama menyokong kerajaan yang akan memberikan kestabilan kepada Sabah dan Sarawak apabila diberikan mandat untuk memerintah kelak. Namun begitu, menurut Datuk Seri Hajiji, GRS dan GPS masih belum membuat keputusan untuk menyokong mana-mana parti untuk menjalinkan kerjasama.

Pengerusi PN, Tan Sri Muhyiddin Yassin mengulangi kenyataan dengan mendakwa gabungan itu telah menang dan menyatakan keyakinannya untuk membentuk kerajaan selepas menerima surat khas dari Istana Negara. Jelas beliau, gabungan itu memenangi 73 kerusi Parlimen dan akan bergabung bersama-sama parti lain kecuali PH. Jelas Tan Sri Muhyiddin, pihaknya akan berbincang bersama-sama kepimpinan parti dari Sabah dan Sarawak dalam masa terdekat dan berharap agar dapat dimuktamadkan pada hari ini.

“Bagi tujuan pembentukan kerajaan, saya akan berbincang bersama-sama kepimpinan parti di Sabah dan di Sarawak pada hari ini. Demi menjamin kestabilan, PN juga mengalukan penyertaan mana-mana parti yang bersedia menerima prinsip perjuangan PN untuk membentuk sebuah kerajaan yang prihatin, bersih dan stabil,” jelasnya ketika sidang media di Pusat Media Utama PN, di Shah Alam pada hari ini.

Menjelang hari pembuangan undi, beliau pernah mengeluarkan kenyataan sekiranya PN berjaya membentuk kerajaan bersama-sama parti lain yang sehaluan dan tumpuan utamanya adalah untuk melaksanakan semua tawaran PN Best yang dikemukakan kepada rakyat semasa tempoh berkempen. Beliau juga berharap agar dapat mewujudkan situasi politik yang stabil apabila kerajaan dibentuk kelak.

“Dengan PN mengetuai kerajaan, kita berharap dapat mewujudkan situasi politik yang paling stabil. Hal ini bermakna kita perlu ambil kira pihak tertentu dalam parti lain jika mereka sehaluan dan bersedia untuk terima dasar-dasar yang akan diketuai oleh PN dan kita akan pertimbangkannya dengan teliti,” jelas beliau.

Ketika ditanya oleh pihak media sama ada PN akan bekerjasama dengan PH, Tan Sri Muhyiddin Yassin berkata, “Tidak, tidak bersama PH”.

Antara mereka yang hadir dalam sidang media itu termasuklah beberapa orang kepimpinan tertinggi parti komponen PN yang terdiri daripada BERSATU, PAS dan Gerakan.


Segelintir Pemimpin UMNO Desak Dato’ Seri Dr. Ahmad Zahid Hamidi Letak Jawatan

Pengerusi Barisan Nasional dan Presiden UMNO, Dato’ Seri Dr. Ahmad Zahid Hamidi kini berdepan dengan desakan daripada segelintir pemimpin partinya sendiri untuk segera berundur dan memberikan kepimpinan UMNO kepada pelapis dan generasi baharu. Perkembangan ini berlaku ekoran daripada kekalahan terburuk BN dalam Pilihan Raya Umum Ke-15 kali ini.

Sebelum turun “berperang“ dalam PRU kali ini, beliau yakin bahawa BN akan mampu membentuk kerajaan tanpa perlu mendapat sokongan daripada parti lain selain BN. Tetapi, perkara yang terjadi adalah sebaliknya. Keretakan telah mulai timbul apabila BN mengumumkan nama-nama calon BN.

Pemimpin UMNO yang selama ini dilihat bertentangan dengannya digugurkan daripada menjadi calon PRU. Antara nama besar yang digugurkan oleh beliau ialah Tan Sri Datuk Seri Panglima Haji Annuar Haji Musa, Dato’ Seri Dr. Shahidan Kasssim, Tan Sri Noh Haji Omar, dan Datuk Zahidi Zainul Abidin. Lebih parah lagi, Dato’ Seri Dr. Shahidan Kassim yang merupakan pemimpin UMNO Perlis bertanding di bawah tiket PN dan mendapat kemenangan selesa.

Kini, keputusan PRU sudah diketahui, dan suara penentangan lebih jelas didengungkan. Menteri Besar Johor, Datuk Onn Hafiz Ghazi merupakan antara pemimpin UMNO awal yang menuntut supaya beliau melepaskan jawatannya. Ujarnya,

Kita semua sedia maklum bahawa satu tsunami politik orang Melayu telah berlaku di mana orang Melayu telah menolak UMNO. UMNO telah rebah. Usaha untuk memperbaiki parti ini perlu bermula sekarang. Jika kita tidak berubah sekarang, kita tidak akan memenangi satu kerusi pun pada masa akan datang.

Selain itu, Pengerusi Perhubungan UMNO Selangor, Tan Sri Noh Haji Omar turut meletakkan jawatan dan mengharapkan agar Dato’ Seri Dr. Zahid Hamidi berbuat perkara yang sama.

Saya dengan ini meletakkan jawatan sebagai Pengerusi Perhubungan UMNO Selangor kerana presiden tidak percayakan saya dan saya pun tidak percayakan presiden.

Ketua Penerangan UMNO, Shahril Sufian Hamdan juga menggesa Pengerusi BN itu agar meletakkan jawatan. Beliau menyatakan bahawa tanpa rasa hilang hormat kepada Dato’ Seri Dr. Zahid Hamidi, Presiden UMNO itu perlu mengambil tanggungjawab terhadap kekalahan terburuk mereka dalam sejarah pilihan raya.


Ayat Pasif Diri Pertama

Untuk mendapatkan maklumat terkini, ikuti kami melalui Telegram

Ayat yang manakah di bawah ini yang betul?

1. “Saya telah saksikan persembahan itu pada malam tadi,“ kata Azman kepada Wahid.

2. “Telah saya saksikan persembahan itu pada malam tadi,“ kata Azman kepada Wahid.


Mantapkan Penggunaan Bahasa Melayu dalam Penulisan Dokumen Rasmi

Kota Kinabalu – Satu sesi Pemugaran Bahasa dalam Penulisan Dokumen Rasmi berjaya dilaksanakan oleh Dewan Bahasa dan Pustaka Cawangan Sabah (DBPCS) di Sudut Penulis, Kompleks DBP Cawangan Sabah. Sesi ini merupakan antara usaha yang dilakukan oleh DBPCS untuk memantapkan kemahiran karyawannya dalam aspek penyediaan dokumen rasmi, khususnya aspek bahasa. Sebanyak 30 orang peserta menghadiri sesi ini yang menampilkan Munsyi Dewan (Bahasa), iaitu Encik Abd Karim A Bakar sebagai pembimbing sesi.

Sesi Pemugaran Bahasa dimulakan pada pukul 9.00 pagi dengan ucapan alu-aluan daripada Pengarah, DBPCS, iaitu Puan Aminah Awang Basar. Menurut beliau, ilmu yang dimiliki oleh Encik Abd Karim A Bakar perlu dikongsi kepada masyarakat agar lebih banyak pakar bahasa Melayu dapat dilahirkan.

Pelaksanaan sesi ini amatlah signifikan kerana banyak staf baharu DBPCS yang terdiri daripada golongan muda perlu diberi pendedahan mengenai penulisan dokumen rasmi kerana DBP dikenali sebagai pentadbir bahasa Melayu.

Dalam sesi tersebut, peserta juga diberikan latihan penataran bahasa Melayu untuk mengasah pengetahuan bahasa terutamanya dari segi penggunaan ejaan yang betul. Menurut Encik Abd Karim A Bakar, beliau memandang perkara ini sebagai aspek yang perlu diberi perhatian kerana boleh menimbulkan kekeliruan terhadap penggunaannya di peringkat negara jika tidak dibendung dari awal.

Sebagai karyawan DBP, masyarakat umum memandang kita dengan tinggi dan menjadikan kita sebagai agen bahasa Melayu. Justeru, kita mesti memiliki pengetahuan yang mantap dan tuntas mengenai penggunaan bahasa Melayu baku, bukan sahaja dari segi wacana bahkan juga penulisan.

Usaha mengangkat martabat bahasa Melayu sebagai bahasa kebangsaan bermula daripada penggunaan bahasa Melayu yang betul pada semua aspek dan peringkat dalam kehidupan seharian. Ungkapan “Biasakan yang betul dan betulkan yang biasa” sering kali diucapkan oleh para karyawan DBP termasuklah para pendidik bahasa Melayu di setiap institusi pendidikan. Hal ini menunjukkan betapa beratnya tanggungjawab yang dipikul untuk memastikan penguatkuasaan bahasa Melayu yang menyeluruh di seluruh Malaysia. Namun begitu, usaha ini perlu dilakukan secara berterusan kerana terdapat banyak lagi masyarakat umum yang kurang tahu atau tidak peka terhadap penggunaan bahasa Melayu baku.


Perundingan Kunci Utama Pembentukan Kerajaan Campuran

Malam yang panjang untuk Malaysia apabila keputusan penuh Pilihan Raya Umum Ke-15 (PRU-15) hanya dimuktamadkan pada pukul 5.00 pagi tadi dengan Suruhanjaya Pilihan Raya (SPR) mengumumkan Parlimen tergantung apabila tiada parti yang mampu menawan majoriti mudah untuk membentuk kerajaan.

Pengerusi Suruhanjaya Pilihan Raya (SPR), Tan Sri Abdul Ghani Salleh, mengumumkan keputusan rasmi dengan Pakatan Harapan (PH) menguasai 82 kerusi, Perikatan Nasional (PN) sebanyak 73 kerusi, Barisan Nasional (BN) sebanyak 30 kerusi, Gabungan Parti Sarawak (GPS) 22 kerusi, Gabungan Rakyat Sabah (GRS) 6 kerusi, dan Lain-lain parti 6 kerusi.

Seperti sudah dijangka oleh banyak pihak, PRU pada kali ini mencatatkan tiada parti yang mampu meraih majoriti untuk membentuk kerajaan. Kajian dan ramalan oleh tujuh badan penyelidikan, antaranya termasuklah Merdeka Centre, Ilham Centre, Emir Research, Invoke, dan Unit Perisikan Ekonomi yang ratanya-ratanya merumuskan bahawa tiada gabungan yang akan menguasai majoriti mudah (112 kerusi) adalah benar.

PH memenangi kerusi terbanyak tetapi masih gagal membentuk kerajaan. Hal ini diikuti dengan PN dan BN. Tidak cukup dengan keputusan itu, prestasi BN yang merudum mengejutkan negara. Parti itu hanya memenangi 30 kerusi berbanding dengan 79 kerusi pada PRU-14. Malah beberapa kawasan yang dikatakan kubu kuat BN turut dirampas oleh parti lawan. Parti Islam Se-Malaysia (PAS) pula mengukuhkan kedudukannya apabila berjaya membolot bersih kesemua kerusi Parlimen di Kelantan dan di Terengganu.

Paling mengejutkan, PRU-15 turut menyaksikan Tun Dr. Mahathir Mohamad dari Parti Pejuang Tanah Air (PEJUANG) tewas di Parlimen Langkawi. Selain Tun Mahathir, anak beliau, Datuk Seri Mukhriz Mahathir turut kecundang di Parlimen Jerlun. Tidak kurang mengejutkan apabila anak Presiden Parti Keadilan Rakyat, Nurul Izzah Anwar tumpas di Permatang Pauh. Nasib yang sama turut menimpa Khairy Jamaluddin di Parlimen Sg. Buloh, Tengku Razaleigh Hamzah di Parlimen Gua Musang, Dato’ Seri Mohamed Azmin Ali di Parlimen Gombak, Datuk Seri Tengku Adnan Tengku Mansor di Parlimen Putrajaya, Tian Chua di Parlimen Batu, dan Datuk Joniston Bangkuai di Parlimen Tuaran.

Hakikatnya, rakyat sudah membuat keputusan. Kini, sebuah kerajaan perlu dibentuk untuk memastikan sistem pemerintahan negara dapat berjalan dengan sempurna. Maka itu, kerajaan gabungan diperlukan untuk membentuk majoriti yang akan memerintah negara ini.

Pastinya, gabungan ini tidaklah mudah seperti yang disangkakan. Hal ini dikatakan demikian kerana kerajaan yang diperlukan mestilah dalam kalangan parti yang dapat membawa kestabilan dalam pemerintahan negara bagi memastikan kesejahteraan rakyat dan negara terus terpelihara.

Menurut Penganalisis Politik, Universiti Teknologi Mara (UiTM), Mujibu Abd. Muis, keputusan PRU-15 membuktikan bahawa rakyat sudah berubah dalam membuat keputusan. Pada kali ini katanya, rakyat bersuara melalui naluri mereka yang mahu melihat perubahan yang menyeluruh.

“Kita menyaksikan parti terbesar Melayu yang kalah hampir di keseluruhan negeri-negeri pengundi majoriti Melayu. UMNO tidak mampu menawan sebarang kerusi Parlimen di Perlis, Kedah, Kelantan, Terengganu dan Melaka. Maka itu, tidak keterlaluan kita menyatakan bahawa ini PRU tsunami Melayu. Walau bagaimapaun, apa-apa yang disuarakan oleh rakyat itu wajar kita hormati. Cuma selepas ini yang terpenting dalam permainan politik angka dalam PRU ini ialah parti mana yang akan membentuk kerajaan. Saya berpandangan bahawa formula terbaik untuk membentuk kerajaan adalah dengan dokongan parti Melayu yang terbesar dan jika diperhatikan sudah tentulah PN yang menepati ciri ini. Dalam hal ini juga, keputusan PRU-15 secara jelas membuktikan bahawa PN mempunyai kelebihan dalam segala komponen untuk membentuk kabinet kerajaan yang baharu,” ujarnya.

Sementara itu, Pensyarah Universiti Utara Malaysia (UUM), Profesor Dr. Azizuddin Mohd Sani, menjelaskan bahawa keputusan PRU-15 merupakan senario yang harus diterima oleh semua pihak.

“Sejak awal, kita sudah menjangkakan bahawa apabila banyak pertembungan parti berlaku, maka akan mengakibatkan undi pecah dan sudah tentu majoriti sukar dicapai untuk mana-mana parti. Kita sudah meramalkannya. Sememangnya akan berlaku Parlimen tergantung. Malah, di Pahang dan Perak juga masih belum ada majoriti yang dapat membentuk kerajaan negeri. Inilah hakikat yang perlu kita terima kerana rakyat mengundi pada kali ini berasaskan parti, walaupun pada awalnya kita menjangkakan banyak calon yang berpengaruh akan menang atau mengekalkan kerusi masing-masing, namun hal itu sebaliknya. PRU-15 telah membuktikan bahawa saingan tidak lagi bergantung pada kekuatan calon, tetapi berasaskan kekuatan parti yang bertanding.

Dalam gabungan kerajaan yang akan dibentuk ini, Profesor Dr. Azizuddin percaya bahawa perundingan menjadi kunci utama. Perundingan ini harus mengangkat kepentingan rakyat melebihi segala-galanya kerana apa-apa yang dimahukan oleh rakyat ialah kerajaan yang stabil dan mampu membawa negara ini keluar daripada kemelut politik dan ekonomi.

“Pemimpin politik yang terlibat dalam penggabungan ini perlu mencari jalan yang terbaik untuk membentuk kesepakatan yang benar-benar stabil agar pilihan rakyat pada PRU-15 ini tidak disia-siakan seperti yang berlaku pada PRU-14 yang lalu,” ujarnya.


YDPA Titahkan Nama Calon Perdana Menteri Diserahkan Sebelum 2.00 Petang Esok

Untuk mendapatkan maklumat terkini, ikuti kami melalui Telegram

Kuala Lumpur – Istana Negara telah menerima keputusan rasmi Pilihan Raya Umum Ke-15 (PRU-15), yang berlangsung semalam (19 November 2022), daripada Suruhanjaya Pilihan Raya Malaysia (SPR) pada pukul 1.15 tengah hari, hari ini.

Dalam satu kenyataan rasmi yang dikeluarkan oleh Istana Negara, Datuk Pengelola Bijaya Diraja, Dato’ Seri Ahmad Fadil Shamsuddin menyatakan bahawa tiada parti politik berjaya memperoleh majoriti mudah kerusi Parlimen untuk membentuk kerajaan baharu menerusi dokumen yang dikemukakan oleh Pengerusi SPR, YBhg. Tan Sri Abdul Ghani Salleh.

“Sehubungan dengan itu, menjunjung titah perkenan KDYMM Seri Paduka Baginda Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, Istana Negara telah meminta kerjasama Yang di-Pertua Dewan Rakyat YBhg. Tan Sri Azhar Azizan Harun memohon kepada ketua parti politik dan ketua gabungan parti politik yang mempunyai jumlah kerusi yang banyak untuk memaklumkan kepada pihak Istana Negara mengenai gabungan parti politik yang telah dipersetujui antara parti politik atau gabungan parti politik berkenaan bagi pembentukan kerajaan baharu pasca-PRU-15,” jelas Dato’ Seri Ahmad Fadil.

Ketua parti politik dan ketua gabungan parti politik tersebut akan diminta oleh YBhg. Tan Sri Yang di-Pertua Dewan Rakyat untuk memaklumkan mengenai gabungan parti politik yang telah dipersetujui masing-masing serta mengemukakan nama seorang ahli Dewan Rakyat yang mendapat kepercayaan majoriti ahli Dewan Rakyat berikutan gabungan parti politik tersebut untuk menjadi calon Perdana Menteri Malaysia kepada Istana Negara sebelum pukul 2.00 petang, pada hari Isnin, 21 November 2022.

Tambah Dato’ Seri Ahmad Fadil, “Selaras dengan Perkara 40(2)(a) dan Perkara 43(2)(a) Perlembagaan Persekutuan, dimaklumkan juga bahawa titah perkenan dan keputusan Seri Paduka Baginda berkenaan pembentukan kerajaan baharu dan pelantikan Perdana Menteri menerusi proses yang telah dijelaskan adalah muktamad.”

Dato’ Seri Ahmad Fadil turut menyampaikan amanat Seri Paduka Baginda YDPA yang menasihati rakyat dan ketua parti politik agar akur dan menghormati proses demokrasi serta menerima keputusan PRU-15 dengan tenang serta berlapang dada demi menjaga keutuhan negara.

Dalam kenyataan tersebut juga, Dato’ Seri Ahmad Fadil memaklumkan, “Seri Paduka Baginda turut mengingatkan bahawa negara memerlukan sebuah kerajaan yang stabil, berwibawa dan berintegriti untuk menjaga kemaslahatan rakyat dan memacu agenda kesejahteraan negara.”

Negara ini umpama harta pusaka dan para pemimpin ialah pemegang amanahnya.

“Seri Paduka Baginda mengajak rakyat untuk bersama-sama mendoakan semoga proses pembentukan kerajaan baharu ini dipermudahkan dan berjalan lancar demi kepentingan dan kemakmuran negara.“

“Baginda seterusnya turut mengajak rakyat untuk bersama mendoakan semoga Malaysia dirahmati dan diberkati serta dilindungi daripada sebarang bentuk bencana dan musibah,” katanya.

Sumber foto: Facebook rasmi Istana Negara.


Raja Muda Perlis Mengalu-alukan Bakal Graduan UniMAP

Kangar – Semua bakal graduan Universiti Malaysia Perlis (UniMAP) yang layak dan dijangka akan kembali ke Perlis bersama-sama ahli keluarga tersayang masing-masing dialu-alukan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail untuk menghadiri Istiadat Konvokesyen Universiti Malaysia Perlis kali ke-16 pada 21 hingga 24 November 2022 dengan seramai 3066 orang graduan dan pada 26 hingga 29 November 2022 pula bagi Istiadat Konvokesyen Universiti Malaysia Perlis kali ke-17 dengan jumlah sebanyak 3158 orang graduan.

Demikian titah baginda sewaktu dalam program kayuhan berbasikal “MAIPs Peduli” bersempena program penyampaian agihan zakat Majlis Agama Islam dan Adat Istiadat Melayu Perlis (MAIPs) yang merangkumi RM700 secara tunai, beras serta bekalan makanan mentah kepada dua asnaf terpilih yang menetap di Kampung Binjal Utan Aji. Penerima-penerima berkenaan adalah Kasma Hassan (62 tahun) dan Nah Ahmad yang berusia 80 tahun.

Pada masa yang sama, DYTM Tuanku Syed Faizuddin Putra turut menitahkan ucapan tahniah kepada para bakal graduan kerana berjaya menamatkan pengajian di samping akan diberi penghormatan untuk menaiki pentas di Dewan Ilmu, Kampus Alam UniMAP Pauh Putra bagi menerima skrol tamat pengajian masing-masing sama ada daripada baginda sendiri bagi sidang pagi atau daripada Raja Puan Muda Perlis, DYTM Tuanku Hajah Lailatul Shahreen Akashah Khalil merangkap Pro Canselor bagi sidang petang.

Selain itu, baginda juga menitipkan ucapan syabas dan tahniah kepada para ibu bapa, waris, penjaga dan keluarga tersayang bakal graduan UniMAP kerana telah memberikan sepenuh sokongan, dorongan dan perhatian dalam memastikan kejayaan mereka.

Dalam majlis yang sama, DYTM Tuanku Syed Faizuddin Putra turut berterima kasih kepada pengerusi, ahli lembaga pengarah, seluruh warga universiti serta semua pihak yang menjayakan kedua-dua istiadat konvokesyen pada kali ini.

DYTM Tuanku Syed Faizuddin Putra selaku Canselor UniMAP bersama-sama DYTM Tuanku Hajah Lailatul Shahreen Akashah Khalil selaku Pro Canselor UniMAP turut mendoakan semoga Allah SWT sentiasa memberkati majlis istiadat konvokesyen yang bakal berlangsung dan melindungi perjalanan datang dan pulang para tetamu, ibu bapa, waris, penjaga dan semua graduan UniMAP yang hadir.


Tan Sri Muhyiddin Yassin Perdana Menteri ke-10?

Untuk mendapatkan maklumat terkini, ikuti kami melalui Telegram

Pagoh – Rata-rata penduduk di Pagoh berasa teruja sekiranya Ahli Parlimen mereka, iaitu Tan Sri Muhyiddin Yassin diangkat sebagai Perdana Menteri ke-10. Menurut Salbiah Hussin, 57 tahun, yang ditemui di Pasar Awam Pagoh, apabila ada desas-desus bahawa Tan Sri Muhyiddin bakal menjadi Perdana Menteri ke-10, dia dan seluruh ahli keluarganya berasa gembira sekiranya hal itu benar-benar terjadi.

“Tan Sri seorang pemimpin berjiwa rakyat, jika beliau menjadi Perdana Menteri, sudah tentu sebagai warga Pagoh, ini merupakan kebangaan untuk kami di sini,” ujarnya.

Sementara itu, pengundi muda, Ashraf Mohamad Ilham, 21 tahun, turut menyatakan kegembiraannya dengan menyatakan bahawa Pagoh pasti berbangga kerana Tan Sri Muhyiddin Yassin sekali lagi menjadi Perdana Menteri.

“Dia sememangnya mesra rakyat. ‘Abah’ ok, di mata anak muda, saya ok sahaja jika dia sekali lagi menjadi Perdana Menteri,” ujar Ashraf yang merupakan pelajar Kolej Komuniti Pagoh.

Bagi seorang peniaga gerai di Kampung Raja Pagoh, Ismail Abdul Sani, 44 tahun, beliau berpandangan bahawa Tan Sri Muhyiddin sudah teruji mengemudi negara ini, maka jika sekali lagi Istana Negara memperkenan cadangan untuk menjadikannya Perdana Menteri, sudah tentu Tan Sri Muhyiddin akan menggunakan pengalaman lepas untuk mentadbir negara dengan lebih baik.

“Sebagai warga Pagoh, sudah tentu saya berbangga. Saya juga yakin bahawa beliau mampu menangani cabaran membentuk kerajaan baharu ini dengan menggunakan pengalaman lepas beliau sebagai Menteri Besar, Menteri Kabinet dan Perdana Menteri,” terangnya kepada Dewan Masyarakat.

Berbaki kurang daripada empat jam sahaja lagi, ketua parti politik dan gabungan parti diminta untuk memaklumkan mengenai gabungan parti politik yang telah dipersetujui masing-masing serta mengemukakan nama seorang ahli Dewan Rakyat yang mendapat kepercayaan majoriti ahli Dewan Rakyat berikutan gabungan parti politik tersebut untuk menjadi calon Perdana Menteri Malaysia kepada Istana Negara

Hal ini dinyatakan Istana Negara menerusi kenyataan media yang memohon agar ketua parti politik dan ketua gabungan parti politik yang mempunyai jumlah kerusi yang banyak untuk memaklumkan kepada pihak Istana Negara mengenai gabungan parti politik yang telah dipersetujui antara parti politik atau gabungan parti politik berkenaan bagi pembentukan kerajaan baharu pasca-PRU-15.

Sekiranya Tan Sri Muhyiddin Yassin diangkat sebagai Perdana Menteri, maka Pilihan Raya Umum Ke-15 sekali lagi mencipta sejarah dengan menyaksikan beliau dua kali memimpin negara ini. Walau apa jua keputusannya, perkara tersebut akan dimuktamadkan berlandaskan undang-undang dan kebijaksnaan Yang di-Pertuan Agong.


Teka-teki Penubuhan Kerajaan Persekutuan

Ramalan bahawa Pilihan Raya Umum Ke-15 (PRU-15) menghasilkan Parlimen tergantung benar-benar menjadi kenyataan. Tidak ada gabungan politik yang menawarkan diri untuk menubuhkan Kerajaan Persekutuan dalam PRU tersebut yang memperoleh 112 kerusi yang diperlukan untuk berkuasa di Putrajaya. Berdasarkan keputusan rasmi yang diumumkan oleh Suruhanjaya Pilihanraya Malaysia (SPR), Pakatan Harapan (PH) memenangi 82 kerusi; Perikatan Nasional, 73 kerusi; Barisan Nasional (BN), 30 kerusi; Gabungan Politik Sarawak (GPS), 22 kerusi; Gabungan Rakyat Sabah (GRS) 6 kerusi; dan lain-lain parti 6 kerusi.

Sekiranya calon Perikatan Nasional (PN) di Sabah yang bertanding menggunakan logo GRS diambil kira, maka PN mempunyai 79 kerusi di Dewan Rakyat, iaitu kekuatan yang hampir seimbang dengan PH yang memiliki 82 kerusi.

Oleh sebab Malaysia mengamalkan demokrasi bermodelkan ala-Westminster, yang kita warisi sewaktu negara mencapai kemerdekaan pada 31 Ogos 1957, maka Parlimen Tergantung di Malaysia selepas PRU-15 pada 19 November 2022 adalah sama keadaannya dengan peristiwa yang berlaku dalam House of Common di United Kingdom selepas pilihan raya umum pada 28 Februari 1974, 2010 dan 2017.

Dalam kes pada tahun 1974 seperti yang dicatatkan oleh Wikipidea, Parti Buruh pimpinan Harold Wilson mendapat 301 kerusi tetapi kekurangan 17 kerusi untuk membentuk kerajaan. Parti Konservatif pimpinan Edward Heath juga tidak mempunyai kerusi yang mencukupi untuk menubuhkan kerajaan secara sendirian. Parti Konservatif yang mempunyai kerusi lebih sedikit kerusi berbanding dengan Parti Buruh berunding untuk membentuk kerajaan campuran dengan Parti Liberal, tetapi gagal mencapai kata sepakat.

Pada akhirnya, Parti Buruh diundang oleh Ratu England untuk menubuhkan apa-apa yang dikenali sebagai kerajaan minoriti dalam House of Common. Oleh sebab kerajaan tidak stabil, Parti Buruh membuat keputusan untuk mengadakan PRU pada bulan Oktober 1974 yang memberikan kemenangan kepada Parti Buruh untuk berkuasa.

Pada tahun 2010, berikutan Parlimen Tergantung, Parti Konservatif di bawah pimpinan David Cameron telah menubuhkan kerajaan campuran dengan Parti Liberal pimpinan Nick Clegg.

Pada tahun 2017, Parti Konservatif pimpinan Teressa May tidak menubuhkan kerajaan campuran dengan mana-mana parti politik yang kecil, tetapi menubuhkan kerajaan minoriti yang disokong oleh Democratic Unionist Parti (UDP) dari Ireland Utara yang mempunyai 10 kerusi dalam House of Commons. Hal ini dilakukan menerusi confidence and supply arrangment (CSA) antara kerajaan Parti Konservatif dengan UDP yang telah memberikan kestabilan kepada kerajaan Konservatif untuk memerintah.

Dalam konteks Parlimen Tergantung di Malaysia pasca-PRU 15, mekanisme yang sama juga boleh diguna pakai untuk menubuhkan Kerajaan Persekutuan yang baharu, iaitu sama ada berbentuk kerajaan campuran atau gabungan parti politik yang mempunyai kerusi terbanyak di Dewan Rakyat menandatangani CSA dengan parti-parti politik yang lain.

Secara lebih spesifik, PH dan PN+GRS kerana masing-masing mempunyai kerusi yang hampir seimbang, parti tersebut boleh mengusahakan sebuah kerajaan campuran dengan parti-parti lain yang turut memenangi kerusi. Perlumbaan ke arah itu sudahpun bermula. Yang di-Pertuan Agong selaku Ketua Negara, sebaik-baik sahaja dimaklumkan oleh SPR mengenai hasil PRU-15, baginda telah meminta Yang di-Pertua Dewan Rakyat, Tan Sri Azhar Azizan mempersembahkan kepada baginda calon yang disokong oleh parti-parti politik yang menang dalam PRU-15 untuk diberi kepercayaan sebagai Perdana Menteri sebelum pukul 2.00 petang ini.

Dari segi teori, PH boleh membentuk kerajaan campuran itu dengan BN dan GPS, membolehkan gabungan menguasai 133 kerusi di Dewan Rakyat. Sekiranya yang membentuk kerajaan campuran Persekutuan itu adalah PN+GRS+BN+GPS, maka kerajaan campuran PN dan lain-lain itu mempunyai 131 kerusi di Dewan Rakyat.

Kedua-dua kerajaan campuran itu akan membawa kestabilan kepada Malaysia untuk tempoh lima tahun Parlimen ke-15. Tidak perlu ada PRU-16. Walau bagaimanapun, oleh sebab persamaan ideologi, adalah lebih mudah untuk PN menubuhkan kerajaan campuran dengan GPS dan BN. Malah Bendahari Agung BN, Datuk Hishamuddin Hussein Onn, sebaik-baik sahaja diumumkan menang di kerusi Parlimen Semberong sudahpun menegaskan bahawa BN tidak akan bekerjasama dengan PH untuk menubuhkan Kerajaan Persekutuan yang baharu.

Sentimen yang sama juga terdapat dalam kalangan para pemimpin BN yang lain.

PN juga sudah menegaskan bahawa gabungan parti-parti politik yang diterajui oleh Bersatu, PAS dan Gerakan itu juga tidak sudi untuk membentuk kerajaan dengan PH kerana di dalamnya terdapat DAP yang memperjuangkan gagasan Malaysian Malaysia. Perjuangan dan kepentingan PN, BN dan GPS dilihat tidak selari dengan gagasan tersebut sehingga kini.

Lantaran itu, PN+GRS, BN dan GPS berkemungkinan besar akan menubuhkan kerajaan campuran pada peringkat Persekutuan selepas PRU-15 ini. Dalam kalangan mereka terdapat keserasian yang lebih baik dari segi ideologi dan kepentingan dalam menjaga kepentingan Melayu/Bumiputera, agama Islam tanpa menyisihkan kepentingan kaum lain di negara ini seperti yang termaktub dalam Perlembagaan Persekutuan.`

Tan Sri Muhyiddin sudahpun mengadakan pertemuan dan perbincangan dengan Pengerusi GPS, yang juga Premier Sarawak, Datuk Patinggi Abang Johari Abang Openg di rumah beliau di Bukit Damansara, Kuala Lumpur mengenai kemungkinan penubuhan kerajaan campuran pada pagi 20 November 2022.

Jika itu halnya, maka PH pula berkemungkinan kekal sebagai blok pembangkang di Dewan Rakyat. Dato’ Seri Anwar Ibrahim pula kekal sebagai ketuanya, tetapi memainkan peranan yang bertanggungjawab untuk memeriksa dan menyemak tindak-tanduk cabang eksekutif negara. Cuma mungkin beliau harus menunggu lima tahun lagi untuk menjadi Perdana Menteri. Begitupun, seperti yang selalu dinyatakan dalam politik, apa-apa sahaja boleh berlaku. Bukankah politik selalu digambarkan sebagai seni yang memungkinkan yang tidak mungkin?

Artikel ini pertama kali diterbitkan dalam voamedia.home.blogÂ


PRU-15 dan Tsunami Melayu 2.0

Untuk mendapatkan maklumat terkini, ikuti kami melalui Telegram

Pesta demokrasi Pilihan Raya Umum ke-15 (PRU-15) usai berlalu. Namun begitu, pementasan teaternya masih lagi berlangsung. Setelah hampir beberapa jam keputusan diumumkan, Parlimen kembali tergantung. Matlamat PRU-15 yang dicanangkan sebagai misi untuk mencari kestabilan tersasar dari landasannya.

Setakat artikel ini ditulis, proses rundingan sedang rancak berlangsung. Seyogia diingatkan bahawa politik ialah seni untuk mendapatkan kuasa. Adakalanya, juga dinyatakan sebagai seni yang memungkinkan perkara yang tidak mungkin. Tiada musuh yang tetap dalam politik kerana yang tetap ialah kepentingan untuk mendapatkan kuasa. Kisahnya pada hari ini, gabungan yang bakal membentuk kerajaan ditentukan oleh elit melalui kuasa negosiasi, lobian, naungan dan mekanisme penawaran. Daripada pilihan rakyat, kepada pilihan elit. Begitulah seni kekuasaan.

PRU-15 merupakan sebuah pilihan raya yang menarik, rumit dan dinamik. Kejutan demi kejutan berlaku dan sebahagiannya memuaskan hati dan sebahagiannya pula agak mendukacitakan. PRU-15 menyingkirkan muka lama dan sosok berpengaruh. Antaranya termasuklah Tun Dr. Mahathir Mohammad (GTA-Langkawi), Tengku Razaleigh Hamzah (BN-Gua Musang), Nurul Izzah Anwar (PH-Permatang Pauh), Dato’ Seri Mohamed Azmin Ali (PN-Gombak) dan Khairy Jamaluddin (BN-Sungai Buloh). Meskipun PH mendominasi pungutan kerusi, namun yang lebih mencuri perhatian ialah kebangkitan PN dalam PRU edisi ini. Apakah faktor yang mendominasinya?

Satu yang jelas, PRU-15 masih berada dalam angkubah politik identiti. Keadaan ini menggambarkan wujudnya Tsunami Melayu 2.0 yang berperanan menjadi titik peralihan dengan menjadikan gabungan Perikatan Nasional (PN) sebagai alternatif. Fenomena politik Melayu yang berlaku dalam PRU-15 ini boleh dikategorikan sebagai sebuah refleksi pencarian alternatif, yakni pencarian “pelindung” baharu dalam memelihara politik identiti Melayu-Islam.

Prestasi hambar UMNO-BN menunjukkan parti ini gagal mendapat tempat dalam kalangan orang Melayu. Sifirnya begitu mudah dibaca. Peluang yang diberikan kepada BN untuk menjaga politik Melayu sejak sekian lama dilihat semakin lemah terutamanya sebelum PRU-14. Lambakan skandal politik dan isu rasuah yang disulami faktor sokongan seperti kelemahan dalam ekonomi “bread and butter“ menyebabkan orang Melayu hilang keserasian dengan parti Melayu tersebut.

Ekoran rantaian peristiwa daripada PRU-14, dalam PRU-15, BN masih lagi gagal membina imej bersihnya memandangkan parti tersebut masih diketuai oleh jeneral yang terpalit dengan kes rasuah di mahkamah. Kerangka ini bukan sahaja merangkumi isu rasuah sebagai pemboleh ubah, namun turut didasari oleh tahap populariti presidennya yang semakin merudum. Keadaan ini juga didorong oleh personaliti dan tingkah lakunya yang masih terperangkap dalam dimensi lama UMNO/BN seperti sebelum PRU-14 yang kurang disenangi oleh majoriti rakyat.

Oleh itu, PRU-15 ini gagal membawa kesegaran imej kepada UMNO/BN dalam memulihkan reputasinya. Sebagaimana faktor Najib dalam menatijahkan kekalahan UMNO-BN dalam PRU-14, keadaan ini juga menggambarkan sisi pandang yang sama. UMNO sepertinya gagal belajar daripada sejarah untuk memulihkan reputasi parti dengan menukar pucuk pimpinan sebelum berlangsung pilihan raya.

Sejarah membuktikan transisi kepimpinan UMNO-BN berjaya membaiki prestasinya dalam PRU. Misalnya, transisi kepimpinan daripada Tun Dr. Mahathir kepada Datuk Seri Abdullah Ahmad Badawi pada tahun 2003 memberikan kemenangan besar kepada UMNO-BN dalam PRU-11 (2004) setelah melalui fasa yang sukar dalam PRU-10 (1999). Keadaan serupa turut berlaku apabila berlakunya transisi kepimpinan daripada Datuk Seri Abdullah kepada Dato’ Sri Mohd Najib Tun Abdul Razak pada tahun 2009. Natijahnya, Dato’ Sri Najib pada ketika itu berhasil membaiki prestasi politik Melayu UMNO dalam PRU-13 (2013) setelah mengalami kemerosotan teruk dalam PRU-12 (2008). Ketiadaan kesegaran imej dan kepimpinan menjelaskan faktor orang Melayu mencari “pelindung” alternatif yang lebih diyakini dalam PRU-15.

Manakala, Pakatan Harapan (PH) pula dilihat sebagai gabungan yang disifatkan “berbahaya” oleh sebahagian orang Melayu disebabkan keberadaan DAP dalam parti tersebut. Dilema ketakutan ke atas DAP sebahagian besarnya turut disokong oleh kelemahan PH dalam menguruskan isu-isu Melayu-Islam pasca-PRU-14. Keadaan ini memunculkan titik trauma dalam pemikiran sebahagian orang Melayu untuk lebih berhati-hati dengan memilih parti ini. Malah, elemen jasa dan budi juga gagal dimunculkan PH semasa berkuasa yang merupakan teras penting dalam politik Melayu.

Konteks ini akhirnya memunculkan PN sebagai alternatif yang lebih diyakini pembawaan nilai Melayu-Islamnya berbanding dengan BN dan PH yang gagal  dalam proses uji cuba sebelumnya. PN yang menonjolkan PAS melalui pembawaan imej agamanya turut menjadi perkiraan penting dalam mengkonstruksikan kepercayaan orang Melayu untuk memilihnya.

Pakej dua dalam satu gabungan ini melalui jajaran Melayu-Islam menjadikan orang Melayu berasa lebih selamat untuk bernaung di bawahnya. Sentimen ini turut disokong oleh faktor islamisasi luar biasa dalam kitaran ekologi orang Melayu sejak kebelakangan ini yang menjadikan pembawaan imej agama sebagai kriteria utama dalam memilih.

Tanggapan masyarakat tentang keselarian antara nilai Islam dengan imej bersih PAS yang menjadi bualan masyarakat menjadi aset besar dalam hubungan ini. Hal ini termasuklah nilai keislaman yang dipamerkan “poster boy“ PN, Tan Sri Muhyiddin Yassin melalui keupayaan beliau menonjolkan kerektor Islam itu sendiri.

Sentimen masyarakat dalam melihat PN sebagai alternatif terbaik turut berbalik ketika negara dalam keadaan krisis. Satu yang jelas, wabak COVID-19 yang melanda negara membuka ruang kepada Tan Sri Muhyiddin untuk mempamerkan ketokohan. Imej Tan Sri Muhyiddin yang kerap terpancar di media konvensional dan baharu menjadi nilai pemasaran unik untuk jarak tempuh politiknya. Pada waktu yang sama, ruang untuk mewujudkan unsur jasa dan budi terbentang luas melalui peruntukan dana bantuan rakyat.

Sehingga ke hari ini, bantuan-bantuan yang disalurkan kekal menjadi bualan masyarakat yang membantu menonjolkan imej “kepedulian Perdana Menteri” terhadap nasib rakyat dan turut menghidupkan kerangka jasa dan budi. Konteks ini turut sama memauti sebahagian besar pengundi FELDA, terutamanya melalui pelupusan hutang peneroka yang menjadi perkiraan penting menjadikan PN sebagai alternatif orang Melayu FELDA.

Sisi lainnya, boleh dikatakan gelombang pengundi muda turut menjadi penentu dalam menatijahkan keputusan ini. Meskipun belum wujud sokongan data yang mendasarinya, namun melalui kajian lapangan yang dilakukan, populariti PN dalam kalangan anak muda disifatkan begitu tinggi pada PRU-15 ini.

Faktor media sosial generasi Z seperti TikTok juga sebahagiannya menjadi pengaruh penting. Kandungan menarik daripada ceramah politik yang mengaitkan syurga dan neraka dengan lokus pengundian setidak-tidaknya berupaya menjadi pengaruh utama dalam menyentak tingkah laku pengundian sebahagian pengundi muda.

Kempen melalui TikTok juga berupaya menonjolkan politik imej atau menampakkan karektor murni melalui video-video pendek spontan seperti individu sedang berdoa, individu sedang melayani isteri secara baik dan seumpamanya. Falasi relevan ini memungkinkan pemilih untuk menilai individu melalui faktor luaran, berbanding dengan secara kritikal dan mendasar.

Selain itu, andaian asas dalam menjelaskan fenomena keserasian pengundi muda dengan PN turut berkait rapat dengan kejuruteraan sosial (social engineering) yang dikonstruk oleh PAS melalui pendidikan. Institusi pendidikan agama kelolaan PAS termasuklah institusi agama alternatif swasta mahupun kerajaan menjadi faktor pengikat kepada keserasian terhadap pembawaan politik PAS.

Secara rangkuman, PRU-15 menggambarkan “tsunami hijau” atau tsunami Melayu 2.0, iaitu siri tsunami terkini dalam merungkaikan fenomena dalam politik Malaysia. PRU-15 juga merupakan sebuah perkiraan mencari “pelindung” Melayu-Islam yang lebih diyakini untuk mengekalkan status quo. Setelah kegagalan UMNO/BN dan PH, maka pilihan alternatif pengundi terarah kepada PN. Keadaan ini juga menjelaskan kedinamikan politik Melayu yang mula bersifat rencam melalui kepelbagaian pilihan alternatif.

Penulis, Pensyarah di Universiti Sultan Azlan Shah (USAS) dan berkelulusan Sarjana Sains Politik.


Perpaduan Perlu Diwujudkan dalam Sektor Pekerjaan – Raja Muda Perlis

Untuk mendapatkan maklumat terkini, ikuti kami melalui Telegram

Pauh Putra – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail pagi tadi berkenan berangkat menganugerahkan ijazah kepada 380 orang graduan pada Sidang Kelima Istiadat Konvokesyen 16, Universiti Malaysia Perlis (UniMAP) yang diadakan di Dewan Ilmu, Kampus Alam Universiti Malaysia Perlis (UniMAP) Pauh Putra, Perlis.

Graduan-graduan Sarjana Muda Kejuruteraan Elektrik, Kejuruteraan Mekatronik, Teknologi Kejuruteraan Elektrik (Kuasa Industri) dan Teknologi Kejuruteraan Elektrik (Teknologi Robotik dan Automasi) menerima ijazah masing-masing daripada baginda selaku Tuanku Canselor. Turut disampaikan ijazah adalah kepada waris graduan mendiang Vimalraj a/l Moghan yang telah meninggal dunia.

Tuanku Raja Muda dalam titah baginda menasihatkan supaya para graduan cuba mengekalkan keharmonian dan kesejahteraan di tempat kerja dengan sentiasa memandang berat akan perpaduan antara pekerja dengan pekerja; dan pekerja dengan majikan. Hal ini disebabkan perpaduan harus sentiasa wujud dalam sektor pekerjaan.